Rakyat Indonesia marah undang-undang baharu
Oleh KOSMO!

8 Oktober 2020, 7:48 pm
JAKARTA – Beratus-ratus orang ditangkap di Jakarta ketika puluhan ribu penduduk menunjuk perasaan di seluruh Indonesia pada hari ketiga hari ini kerana membantah rang undang-undang baharu yang menurut pengkritik, akan menjejaskan hak pekerja dan alam sekitar.
Beribu-ribu anggota pasukan keselamatan dikerah untuk menyekat laluan ke ibu kota Indonesia dan menghalang pekerja serta pelajar daripada menunjuk perasaan di hadapan istana Presiden dan bangunan Parlimen.
Jurucakap polis Jakarta, Yusri Yunus berkata, lebih 400 orang dengan kebanyakan mereka remaja, ditangkap sejak dua hari lalu.
Mereka didakwa kerana menghasut rusuhan semasa tunjuk perasaan diadakan.
“Kami sedang menyoal siasat mereka,” kata Yusri hari ini dan menambah, situtasi di Jakarta adalah terkawal.
Pemerintah Indonesia berharap rang undang-undang baharu itu yang bertujuan menghapuskan kerenah birokrasi dengan merombak berpuluh undang-undang sedia ada merangkumi percukaian, buruh dan alam sekitar, akan dapat menarik pelaburan asing.

Bagaimanapun, aktivis-aktivis pekerja mengecam undang-undang tersebut dengan pertubuhan hak asasi antarabangsa Amnesty International menyifatkannya sebagai ‘bencana’ terhadap pekerja.
Polis mengharamkan demonstrasi hari ini kerana pandemik koronavirus tetapi pekerja dan pelajar masih berarak di banyak tempat di berpuluh-puluh buah bandar di serata kepulauan itu.
Bantahan ganas turut berlaku di sebilangan bandar lain minggu ini termasuk Lampung dan Bandung. – Agensi


Bella Astillah rindu nak balik Sabah
8 Oktober 2020, 6:44 pm
KUALA LUMPUR – Pelakon Bella Astillah meluahkan kebimbangannya untuk pulang ke negeri kelahiran Sabah pada hujung bulan ini berikutan kes harian Covid-19 di sana yang semakin meruncing.
Bella berkongsi perasaannya menerusi Insta Story semalam kerana bimbang dengan keadaan keluarganya yang berada di sana.
“Saya sebenarnya sedih sebab di Sabah sedang banyak kes Covid-19. Saya jadi risau tetapi sudah hubungi keluarga termasuk nenek supaya jaga diri.
“Hujung bulan ini pun sepatutnya saya ada penerbangan balik ke Sabah. Tetapi tengoklah macam mana, sebab ada anak kecil. Situasi sekarang sangat bahaya. Doakan Sabah semua,” ujarnya isteri kepada penyanyi dan pelakon Aliff Aziz yang berasal dari Sandakan itu.
Setakat ini, bilangan kumulatif kes di negeri itu adalah sebanyak 2,737 dengan 1,430 kes aktif selain jumlah kematian sebanyak 17 kes.
Pertambahan kes di Papar dan Sandakan menjadikan kedua-dua daerah itu diisytihar zon merah sejak 5 Oktober sekali gus menjadikan keseluruhan bilangan zon merah di Sabah meningkat kepada tujuh. – K! ONLINE


36 kawasan di Mukim Klang terlibat dengan PKPB
Oleh MOHD YUNUS YAKKUB

8 Oktober 2020, 6:58 pm
KLANG – Sebanyak 36 kawasan yang terlibat dalam dalam Perintah Kawalan Pergerakan Bersyarat (PKPB) di Mukim Klang bermula 12.01 tengah malam ini.
Berikut adalah kawasan tersebut: –

1.Bandar Bukit TInggi
2.Kg Johan Setia
3.Kg Bukit Naga
4.Kg Perigi Nenas
5.Kg Kuantan
6.Kg Serdang
7. Bandar Puteri
8.Kg Sungai Kandis
9.Taman Sri Andalas
10.Lorong Sungai Udang
11.Taman Suria
12.Mutiara Bukit Raja
13.Bandar Klang
14.Pangsapuri Bukit Kuda
15.Ken Jimbaran
16.Pangsapuri Palm Garden
17.Taman Andalas Permai
18.Taman Desa Meru
19.Taman Seri Lembayung
20.Taman Gembira
21.Kg Delek Kiri
22.Taman Kim Batu Belah
23.Kg Sungai Udang
24.Taman Klang Perdana
25.Taman Bayu Perdana
26.Taman Klang Utama
27.Taman Sentosa
28.Taman Pendamar Indah
29.Jalan Dato Dagang
30.Taman Sejati
31.Jalan Haji Tarmizi
32.Taman Setia
33.Jalan Kebun
34.Taman Sri Muda
35. Jalan Muhibbah
36. Taman Tenaga Bakti


Sisa toksik hanyut di perairan Rusia
Oleh KOSMO!

8 Oktober 2020, 8:15 pm
MOSCOW – Pencemaran disyaki sisa toksik di luar pantai Semenanjung Kamchatka, Rusia yang menyebabkan kematian besar-besaran haiwan marin telah membentuk tumpahan sejauh 40 kilometer di pesisir pantai di Lautan Pasifik, kata beberapa penyelidik hari ini.
Universiti Persekutuan Timur Jauh menyatakan dalam satu kenyataan bahawa tumpahan itu mempunyai lebar antara 100 meter hingga 300 meter di sesetengah kawasan, berwarna kehijauan dan menghasilkan buih semasa terapung menuju arah selatan di perairan Rusia.
Pencemaran itu sebelum ini dianggap pegun dan tertumpu di sebuah pantai tetapi penyelidik-penyelidik yang merakam gambar dari udara berkata, sisa itu bergerak ke arah selatan menuju Kepulauan Kuril tanpa berkurang saiznya.
Ketua makmal biologi universiti berkenaan, Kirill Vinnikov turut menyedari pencemaran itu kekal dan mempunyai dimensi yang jelas.
Penduduk tempatan membuat aduan mengenai sisa toksik itu bulan lalu selepas beberapa peluncur ombak mengalami kesakitan pada mata mereka dan haiwan marin termasuk anjing laut, sotong kurita dan landak laut ditemui mati terdampar di tepi pantai.
Pertubuhan alam sekitar Greenpeace cawangan Rusia menyifatkan situasi tersebut sebagai “bencana ekologi”. – AFP


Bangunan Malaysian Re ditutup sementara
8 Oktober 2020, 8:13 pm
KUALA LUMPUR- Ibu pejabat MNRB Holdings Berhad (MNRB) di Bangunan Malaysian Re ditutup sementara susulan seorang pekerja di bangunan itu disahkan positif Covid-19.
“MNRB telah menutup Bangunan Malaysian Re sementera bermula pukul 3 petang hari ini untuk proses nyahkuman dan sanitasi penuh.
“MNRB akan mengambil langkah-langkah yang perlu dan kekal berwaspada dalam usaha mengekang penularan Covid-19,” menurut satu kenyataan yang dikeluarkan hari ini. -K! ONLINE


Geng samun rumah tumpas
8 Oktober 2020, 7:32 pm
KUALA LUMPUR- Enam penjenayah terlibat dalam kes samun dalam rumah di Petaling Jaya tumpas selepas mereka berjaya ditahan polis.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata suspek yang berusia antara 20 hingga 47 tahun termasuk dua warga asing itu ditahan sepasukan polis daripada Bahagian Siasatan Jenayah Berat (D8) Ibu Pejabat Polis Daerah Petaling Jaya dalam dua serbuan berasingan pada 12 September dan 5 Oktober lalu.
Katanya, pihak polis bertindak atas laporan kejadian samun dalam rumah daripada seorang lelaki berusia 60 tahun di rumahnya di Damansara Jaya pada 9 September lalu.
“Dalam kejadian ini, dua lelaki dipercayai warga tempatan telah memecah masuk ke dalam rumah mangsa dengan menggunakan senjata sebilah sabit. Mangsa telah disamun dan mengalami kerugian sebanyak kira-kira RM8,000
“Antara barang-barang yang telah disamun iaitu sebuah telefon bimbit jenis Samsung, sebuah tablet jenis Samsung Galaxy dan sebuah kamera jenama Nikon,” katanya dalam satu kenyataan hari ini.
Rentetan kejadian berkenaan, Nik Ezanee berkata pihak polis menjalankan siasatan dan risikan bagi mengesan penjenayah terlibat.

“Pihak polis berjaya membuat tangkapan ke atas seorang wanita warga asing berumur 24 tahun, seorang lelaki warga tempatan berumur 29 tahun dan seorang lelaki warga asing berumur 20 tahun dalam serbuan di sebuah rumah di kawasan Kuala Lumpur pada 12 September.
“Daripada tangkapan tersebut, pihak polis berjaya merampas dua belas buah telefon bimbit pelbagai jenama, empat keping kad bank, empat buah kamera digital pelbagai jenama, pelbagai alatan yang dipercayai digunakan untuk memecah masuk rumah dan sebuah motosikal jenis Yamaha LC milik suspek,” katanya.
Tambah beliau, pada 5 Oktober lalu, pihak polis berjaya menangkap tiga lelaki tempatan di kawasan Petaling Jaya berusia antara 34 hingga 47 tahun yang dipercayai rakan sejenayah. Sebuah komputer riba jenama Dell turut dirampas.
Kes disiasat mengikut Seksyen 395/397 Kanun Keseksaan, Seksyen 29(1) Akta Kesalahan Kecil 1995 dan Seksyen 6(1)(c) Akta Imigresen 1959/63. -K! ONLINE


Aktiviti ekonomi, industri di Klang boleh terus beroperasi
8 Oktober 2020, 7:53 pm
KUALA LUMPUR- Aktiviti ekonomi dan industri di Klang, Selangor boleh terus beroperasi dalam tempoh Perintah Kawalan Pergerakan Bersyarat (PKPB) yang akan bermula tengah malam ini.
Menteri Kanan (Perdagangan Antarabangsa dan Industri), Datuk Seri Azmin Ali berkata, sidang Majlis Keselamatan Negara hari ini memutuskan untuk membenarkan sektor ekonomi di Daerah Klang untuk terus beroperasi seperti biasa dengan pematuhan ketat kepada prosedur operasi standard (SOP).
“Kerajaan menyedari bahawa syarikat dan industri termasuk Perusahaan Kecil Sederhana (PKS) telah melabur untuk mewujudkan kemudahan dan langkah-langkah keselamatan dan protokol kesihatan tambahan di premis pekerjaan masing-masing semenjak Kerajaan membuka semula operasi sektor ekonomi pada awal Mei 2020.
“Sehubungan ini, MITI ingin mengingatkan bahawa syarikat-syarikat dan industri yang berkaitan wajib mematuhi SOP yang ditetapkan.
“Kegagalan syarikat untuk berbuat demikian boleh mengakibatkan operasi diberhentikan serta merta dan berdepan dengan tindakan undang-undang mengikut akta dan peraturan semasa,” katanya dalam satu kenyataan yang dikeluarkan hari ini.
Sidang tersebut yang diadakan secara maya itu dipengerusikan Perdana Menteri, Tan Sri Muhyiddin Yassin pagi tadi untuk membincangkan secara khusus isu penularan pandemik Covid-19 termasuk situasi kes-kes terbaru di Klang.

Katanya, keputusan itu mengambil kira keperluan untuk mengimbangi pelindungan keselamatan dan kesihatan rakyat serta menjamin kelangsungan pekerjaan dan usaha menggerakkan ekonomi selain memastikan tiada gangguan rantaian bekalan.
Justeru, pihak berkuasa diarah untuk meningkatkan penguatkuasaan pematuhan SOP untuk menjamin keselamatan pekerja-pekerja dan rakyat di daerah Klang.
Tambah Azmin, Klang merupakan pusat aktiviti perindustrian yang besar serta merupakan hab utama bagi pelabuhan kontena di Malaysia dengan sumbangan aktiviti perdagangan di Pelabuhan Klang melebihi RM400 bilion tahun lalu. -K! ONLINE


Lelaki cedera parah, tidak sempat ziarah kematian
Oleh KOSMO!

8 Oktober 2020, 5:44 pm
Oleh NOOR HAYATI MAMAT
HULU TERENGGANU – Hajat seorang untuk menziarahi kematian tidak kesampaian apabila cedera parah selepas kereta Perodua Viva dinaikinya terlibat dalam kemalangan dengan sebuah lori di Jalan Kuala Jeneris – Sungai Gawi berhampiran Aring dekat sini semalam.
Dalam kejadian pada pukul 7.20 malam itu,
Che Muda Hasan, 57, mengalami kecederaan parah di beberapa anggota badan.
Ketua Operasi Balai Bomba dan Penyelamat Kuala Berang, Mohd. Zamri Muda berkata, sewaktu kejadian, Che Muda dikatakan dalam perjalanan untuk menziarahi kematian di Besut dari Perak.
“Sewaktu tiba di lokasi kejadian, kereta Perodua Viva yang dipandu mangsa bersendirian bertembung dengan sebuah lori lima tan.
“Dia yang mengalami kecederaan tersepit hampir sejam sebelum berjaya dikeluarkan sepasukan anggota bomba dan tiba pada pukul 8.10 malam,” katanya ketika dihubungi Kosmo! di sini hari ini.

Mohd. Zamri berkata, Che Muda berjaya dikeluarkan dari kenderaannya yang remuk teruk pada pukul 8.50 malam.
Beliau berkata, mangsa kemudiannya telah dihantar ke Unit Kecemasan Hospital Hulu Terengganu di sini untuk menerima rawatan. – K! Online


Seorang ahli Fitness First Setia City Mall positif Covid-19
8 Oktober 2020, 5:48 pm
KUALA LUMPUR- Seorang ahli kelab Fitness First di pusat beli-belah Setia City Mall di Shah Alam, Selangor disahkan positif Covid-19.
Setia City Mall memaklumkan perkara itu setelah diberitahu oleh pihak Fitness First.
“Kakitangan Fitness First yang bertugas telah menjalani ujian saringan Covid-19 dan akan menjalani proses kuarantin diri selama 14 hari. Fitness First juga telah mengumpulkan satu pasukan kakitangan yang lain untuk meneruskan operasi.
“Sebagai sebahagian daripada fokus kami pada kesihatan dan keselamatan, premis Fitness First dan pusat membeli-belah kami telah segera menggerakkan usaha pembersihan malam tadi, selain prosedur pembersihan dan pembasmian kuman dengan kerap,” menurut pusat beli-belah itu dalam satu kenyataan hari ini.
Setia City Mall menggesa pelanggan dan orang ramai untuk mempraktikkan amalan kebersihan dan langkah berjaga-jaga selari dengan garis panduan yang dikeluarkan Kementerian Kesihatan kepada orang ramai. -K! ONLINE


Maqis rampas 720kg pisang dari Thailand
Oleh KOSMO!

8 Oktober 2020, 5:40 pm
ALOR SETAR – Jabatan Perkhidmatan Kuarantin dan Pemeriksaan Malaysia (Maqis) Kedah berjaya menggagalkan cubaan membawa masuk 720 kilogram (kg) pisang dari Thailand yang didapati gagal mematuhi syarat import di Kompleks Imigresen, Kastam, Kuarantin dan Keselamatan (ICQS) Durian Burung dekat sini semalam.
Lori yang membawa bekalan pisang dianggarkan bernilai RM1,080 itu ditahan untuk pemeriksaan rutin kira-kira pukul 3 petang.
Pengarahnya, P. Lily Rosalind memberitahu, pemeriksaan mendapati sebanyak 720 kg pisang cuba dibawa masuk tanpa mematuhi syarat import seperti ditetapkan di bawah Akta 728.
“Keluaran pertanian dari Thailand itu didapati gagal mematuhi syarat import seperti dinyatakan dalam Sijil Perakuan Pematuhan Penggredan, Pembungkusan dan Pelabelan (3P),” katanya dalam satu kenyataan di sini hari ini.
Kata beliau, kegagalan dalam mengemukakan maklumat berhubung gred, pembungkusan dan label itu menjadi kesalahan di bawah Seksyen 15(1) Akta Perkhidmatan Kuarantin dan Pemeriksaan Malaysia 2011 (Akta 728).
“Kesalahan tersebut memperuntukkan hukuman denda maksimum RM100,000 atau penjara selama tempoh tidak melebihi enam tahun atau kedua-duanya sekali di bawah Seksyen 15(2) akta sama,” ujarnya.

Tambahnya, tindakan penguatkuasaan undang-undang akan terus dipertingkatkan lagi di semua pintu masuk negara bagi memantau dan memeriksa setiap keluaran pertanian.
“Maqis akan memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar,” katanya. -K! ONLINE


Cubaan seludup lembu guna perahu gagal
Oleh KOSMO!

8 Oktober 2020, 6:26 pm
Oleh YATIMIN ABDULLAH
RANTAU PANJANG – Cubaan sekumpulan penyeludup untuk membawa masuk sembilan ekor lembu secara tidak sah ke negara ini menggunakan pangkalan haram gagal  apabila usaha itu berjaya dipatahkan oleh anggota Pasukan Gerakan Am (PGA) Batalion 7 hari ini.
Rampasan lembu bernilai RM54,000 itu dilakukan ketika haiwan tersebut melintasi Jalan Kasban di sini pada pukul 4 pagi tadi.
Pegawai Pemerintah PGA Batalion 7 Superintendan Azhari Nusi berkata, bertindak atas maklumat, sepasukan anggota PGA telah membuat intipan di kawasan semak berhampiran tebing sungai pengkalan haram Pos Rela.
Menurutnya, semasa intipan dilakukan anggota PGA telah melihat sekumpulan lelaki sedang menarik beberapa ekor lembu menyeberangi sungai menggunakan perahu dari arah negara jiran ke tebing sungai di pengkalan haram tersebut.
“Anggota PGA kemudian terus mengekori pergerakan lembu-lembu tersebut.

“Bagaimanapun, pergerakan anggota PGA telah disedari oleh mereka yang terus bertindak melarikan diri ke kawasan hutan berhampiran Jalan Kasban,” katanya ketika dihubungi Kosmo! di sini hari ini.
Azhari berkata, pemeriksaan yang dilakukan oleh anggota PGA di kawasan sekitar membawa kepada penemuan sembilan ekor lembu seludup.
Katanya kesemua lembu tersebut dibawa ke di Balai Polis Jeram Perdah menggunakan lori untuk siasatan dan tindakan lanjut.
“Hasil siasatan awal mendapati kesemua lembu-lembu itu dipercayai diseludup dari negara jiran melalui sungai Golok menggunakan perahu.
“Lembu-lembu ini dibawa masuk untuk memenuhi permintaan pasaran tempatan,” ujarnya.
Kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011. -K! ONLINE


Tujuh jalan ditutup di Bukit Tinggi dan Taman Sri Andalas
Oleh MOHD YUNUS YAKKUB

8 Oktober 2020, 6:43 pm
KLANG – Sebanyak tujuh jalan ditutup susulan pelaksanaan Perintah Kawalan Pergerakan Bersyarat (PKPB) Mukim Klang berkuat kuasa pukul 12.01 tengah malam ini.
Ketua Polis Daerah Klang Selatan, Asisten Komisioner Shamsul Amar Ramli berkata, penutupan itu melibatkan dua kawasan iaitu Bukit Tinggi meliputi Jalan Batu Unjur 9, Jalan masuk berhadapan kedai elektrik Onking Chain-Store (Malaysia) Sdn. Bhd dan Lorong masuk berhadapan Kedai Motosikal Wisfatt.
Katanya, empat lagi jalan ditutup adalah di Taman Sri Andalas merangkumi berhadapan Masjid Ar- Rahimiah, Jalan Sri Siantan dan Sri Siantan 41 serta Jalan Sri Damak 53.
“Polis turut akan melakukan sekatan jalan raya melibatkan Persiaran Pegaga (Berhadapan Restoran Subaidah) dan Jalan Kim Chuan (Berhadapan 99 Speedmart) di Bukit Tinggi.
“Selain itu, sekatan jalan raya turut dijalankan di persimpangan masuk dan keluar Jalan Tun Dr. Ismail di kawasan Taman Sri Andalas,” katanya dalam kenyataan di sini hari ini.
Beliau turut memberitahu orang ramai yang ingin keluar dan masuk ke kawasan Bukit Tinggi iaitu
(Bayu Perdana, Flat Sri Angkasa, Apartment Vista Bayu dan Bayu Villa) dan Taman Sri Andalas
dinasihatkan untuk mendapatkan surat kebenaran dari Balai Polis Bergerak yangh disediakan di dua lokasi tersebut.

Ujar Shamsul Amar, setakat ini tiada keperluan surat kebenaran atau permit khas bagi tujuan keluar atau masuk ke lain-lain kawasan di daerah Klang namun bergantung kepada perubahan semasa.
“Justeru, orang ramai dinasihatkan agar sentiasa mematuhi PKPB atau berdepan tindakan kompaun sekiranya terdapat sebarang ketidakpatuhan kepada prosedur standard operasi (SOP).
“Mereka yang mempunyai sebarang pertanyaan atau aduan boleh menghubungi Bilik Gerakan Op Covid-19 di talian03-33762400,” katanya. -K!ONLINE


Jabatan Perhutanan Perak tutup laluan pendakian
Oleh KOSMO!

8 Oktober 2020, 6:15 pm
Oleh ASLIZA MUSA
IPOH – Jabatan Perhutanan Perak akan menutup semua laluan pendakian dan aktiviti rekreasi di dalam Hutan Simpan Kekal di bawah pentadbirannya bermula 15 Oktober hingga 31 Januari 2021.
Pengarahnya, Datuk Mohamed Zin Yusop berkata, penutupan kepada orang awam itu sebagai langkah berjaga-jaga bagi mengelakkan sebarang kejadian tidak diingini ekoran musim tengkujuh.
“Penutupan laluan pendakian memang dibuat setiap tahun mulai 1 November hingga 31 Januari kerana musim tengkujuh yang bahaya kepada pendaki.
“Bagaimanapun, penutupan dibuat awal sedikit pada tahun ini disebabkan wabak Covid-19,” katanya ketika dihubungi di sini hari ini.
Beliau berkata, orang ramai diminta mematuhi arahan tersebut dan menghubungi Jabatan Hutan terdekat untuk mendapatkan maklumat tambahan. –   K! ONLINE


Zaid tidak lagi Pengerusi DAP Kelantan
Oleh MOHD RASDAN AHMAD

8 Oktober 2020, 6:41 pm
KUALA LUMPUR- “Ramai lagi yang anggap saya masih Pengerusi DAP Kelantan, itu sebenarnya itu tidak benar.
Begitulah ciapan yang dilakukan bekas Menteri di Jabatan Perdana Menteri, Zaid Ibrahim dalam akaun Tweeternya hari ini.
Dalam ciapannya itu juga, Zaid berkata dia masih lagi bergelar peguam ketika ini.
“Tapi apa yang saya boleh katakan, saya masih seorang peguam di tengah-tengah 20,000 yang lain,” jelasnya.
Terdahulu, perlantikan Zaid sebagai Pengerusi DAP Kelantan diputuskan sebulat suara dalam mesyuarat parti tersebut yang turut melantik 16 anggota jawatankuasa (AJK) protem yang lain pada 10 Januari lalu. K! ONLINE.


Muzium Negeri Terengganu ditutup seminggu
Oleh MOHD AZLI ADLAN

8 Oktober 2020, 6:08 pm
KUALA TERENGGANU – Muzium Negeri Terengganu yang terletak di Losong di sini menutup galeri pameran selama enam hari sehingga Khamis depan.
Pengarah Lembaga Muzium Negeri Terengganu, Che Muhamad Azmi Ngah berkata, penutupan galeri pameran itu sebagai langkah proaktif mengekang penularan pandemik Covid-19 yang menunjukkan peningkatan kes domestik pada masa ini.
“Galeri pameran Muzium Negeri Terengganu merupakan antara lokasi tumpuan pelancong yang berisiko.
“Sepanjang tempoh penutupan berkenaan, kawasan galeri pameran akan disanitasi,” katanya kepada pemberita di sini hari ini.
Che Muhamad Azmi berkata, pejabat pengurusan muzium masih beroperasi mengikut waktu pejabat sepanjang tempoh berkenaan.
Dalam perkembangan sama, Lembaga Penggalakan Pelancongan Negeri Terengganu (Tourism Terengganu) memaklumkan Perkampungan Budaya Terengganu yang terletak di sebelah kompleks muzium turut ditutup sehingga akhir bulan ini.

Penutupan itu juga disebabkan untuk membendung penularan pandemik Covid-19. – K! ONLINE


SMA Sultan Ismail tutup, seorang pelajar positif Covid-19
Oleh KOSMO!

8 Oktober 2020, 6:39 pm
Oleh NIK NUR IZZATUL HAZWANI NIK ADNAN
DUNGUN – Sekolah Menengah Agama (SMA) Sultan Ismail di sini menjadi sekolah keempat di Terengganu diarahkan tutup dalam tempoh seminggu akibat penularan pandemik Covid-19.
Pengarah Kesihatan Terengganu, Dr. Nor Azimi Yunus berkata, penutupan SMA Sultan Ismail disebabkan salah seorang pelajarnya telah disahkan positif Covid-19 pada semalam.
“Sekolah itu (SMA Sultan Ismail) diarah tutup dari 8 Oktober hingga 15 Oktober ini bagi mengelakkan penyakit berjangkit merebak.
“Sepanjang tempoh itu, kerja-kerja membasmi kuman perlu dilakukan di premis tersebut,” katanya dalam satu kenyataan di sini hari ini.
Sebelum ini, Sekolah Kebangsaan (SK) Padang Kemunting, Kuala Nerus menjadi sekolah pertama di Terengganu diarah tutup pada 2 Oktober lalu setelah salah seorang gurunya disahkan positif Covid-19.

Dua lagi sekolah di daerah Kuala Nerus iaitu SK Kompleks Seberang Takir dan Sekolah Menengah Kompleks Seberang Takir pula diarah tutup pada Isnin lalu akibat penularan pandemik sama.
Selain itu, sebuah taman bimbingan kanak-kanak (Tabika) Jabatan Kemajuan Masyarakat (Kemas) di Bandar Al Muktafi Billah Shah dekat sini dan Universiti Sultan Zainal Abidin (UniSZA) juga ditutup setelah kakitangannya disahkan positif. – K! ONLINE


PN belum bincang tangguh PRK Parlimen Batu Sapi
Oleh KOSMO!

8 Oktober 2020, 6:17 pm
Oleh ZAKI SALLEH
IPOH – Belum ada perbincangan dalam Perikatan Nasional (PN) berhubung cadangan untuk menangguhkan Pilihan Raya Kecil (PRK) Parlimen Batu Sapi di Sabah berikutan kebimbangan tentang penularan wabak Covid-19.
Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu berkata, sehingga kini perkara tersebut belum disuarakan dalam kalangan rakan-rakan parti komponen yang lain.
Jelas beliau yang juga Menteri Besar Perak, sudah pasti perkara tersebut yang berkaitan dengan keselamatan rakyat perlu dilihat secara bersama-sama.
“Tiada perbincangan sama ada untuk tidak serta atau tangguh PRK Parlimen Batu Sapi, namun kalau ada keperluan misalnya peningkatan kes sudah tentu wujud kebimbangan.
“Pada masa sama perkara itu juga sudah pasti turut diambil berat oleh Suruhanjaya Pilihan Raya (SPR) selaku pihak berkuasa,” ujarnya.

Beliau berkata demikian pada sidang akhbar selepas Majlis Perasmian dan Pelancaran Gopine Ladang Nanas MD2 Terbesar Di Perak di RTC Gopeng di sini hari ini.
PRK Parlimen Batu Sapi perlu diadakan berikutan kematian penyandangnya, Datuk Liew Vui Keong, 2 Oktober lalu.
Difahamkan, mesyuarat khas SPR bagi PRK Parlimen Batu Sapi pula dijangka diadakan minggu hadapan.
Dalam pada itu kata Ahmad Faizal, sekiranya PRK Batu Sapi diadakan maka pendekatan berkempen secara fizikal sudah pasti perlu dilakukan dengan mengikut aturan yang ketat.
Katanya, SPR perlu menguatkuasakan peraturan agar penjarakkan fizikal dilakukan dengan ketat selain kawalan semasa tempoh berkempen. – K! ONLINE


Dua lelaki menyamar polis berjaya diberkas
Oleh KOSMO!

8 Oktober 2020, 4:37 pm
Oleh NIK NUR IZZATUL HAZWANI NIK ADNAN
KEMAMAN – Dua lelaki yang disyaki menyamar sebagai anggota polis berjaya ditahan polis di lokasi berasingan di Pantai Chendor, Kuantan, Pahang semalam.
Ketua Polis Daerah Kemaman, Superintendan Hanyan Ramlan berkata, kedua-dua penganggur yang masing-masing berusia 37 tahun dan 38 tahun tersebut ditahan pada pukul 2 pagi.
“Suspek pertama berjaya dikesan cuba menyorok di dalam sebuah belukar berhampiran Pantai Chedor.
“Dia dipercayai bersembunyi setelah identitinya dan rakan sejenayahnya yang menyamar sebagai anggota polis untuk memeras ugut 10 buruh ladang warga Indonesia tular di media sosial,” katanya ketika dihubungi Kosmo! di sini hari ini.
Hanyan berkata, ujian air kencing kedua-dua suspek mendapati mereka positif dadah jenis methaphitamine selain mempunyai rekod jenayah lampau melibatkan kes dadah dan mencuri.

Menurut beliau, dua lelaki itu direman selama empat hari sehingga Sabtu ini untuk membantu siasatan mengikut Seksyen Seksyen 170 Kanun Keseksaan kerana menyamar sebagai penjawat awam dan Seksyen 384 Kanun Keseksaan kerana pemerasan.
Kosmo! Online kelmarin melaporkan hajat dua lelaki mahu memeras ugut 10 buruh ladang warga Indonesia dengan menyamar sebagai anggota polis tidak kesampaian apabila modus operandi jenayah mereka berjaya dikesan pegurus ladang tersebut di Felra Sungai Pergam, Hulu Kemaman dekat sini semalam. – K! ONLINE


APMM tahan 22 nelayan Vietnam di perairan Kemaman
Oleh KOSMO!

8 Oktober 2020, 5:10 pm
Oleh NIK NUR IZZATUL HAZWANI NIK ADNAN
KEMAMAN – Maritim Malaysia (APMM) berjaya mematahkan aktiviti sebuah bot nelayan Vietnam yang mahu mengaut hasil laut negara secara haram pada kelmarin.
Bot yang mempunyai 22 kru berusia dalam lingkungan 17 hingga 54 tahun itu ditahan pada kedudukan kira-kira 128 batu nautika dari Kuala Kemaman dekat sini pada pukul 10.40 pagi.
Pengarah Zon Maritim Kemaman, Komander Maritim Rashidilhadi Abd. Rashid berkata, sewaktu ditahan kesemua nelayan Vietnam itu sedang leka menangkap ikan.
“Pemeriksaan mendapati 22 nelayan Vietnam berkenaan gagal mengemukakan dokumen perjalanan dan permit kerja yang sah.
“Bot yang mereka naiki juga tidak memiliki lesen sah untuk menangkap ikan di perairan negara yang dikeluarkan Jabatan Perikanan,” katanya di sini semalam.

Rashidilhadi berkata, APMM merampas hasil laut, bekalan minyak desel, bot dan peralatan menangkap ikan yang dianggarkan bernilai RM1.5 juta sebelum menundanya ke Jeti Markas Zon Maritim Kemaman.
Beliau berkata, kes disiasat mengikut Akta Perikanan 1985 dan Akta Imigresen 1963. – K! ONLINE


Anwar persembah jumlah MP pada Agong Selasa ini
8 Oktober 2020, 4:29 pm
KUALA LUMPUR- Ketua Pembangkang, Datuk Seri Anwar Ibrahim dijadualkan mengadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi mempersembahkan jumlah sokongan Ahli Parlimen kepada beliau pada hari Selasa, 13 Oktober ini.
Anwar yang juga Ahli Parlimen Port Dickson itu berkata, Baginda telah memberi perkenan terhadap pertemuan tersebut.
“Saya ingin menjunjung kasih kerana Kebawah Duli Tuanku telah memperkenankan untuk saya mengadap pada hari Selasa, 13 Oktober, Insha Allah.
“Pada majlis mengadap tersebut saya akan mempersembahkan keterangan lengkap mengenai jumlah majoriti Ahli Parlimen yang kukuh dan meyakinkan seperti mana yang saya sebut sebelum ini,” menurutnya dalam satu kenyataan hari ini.
Beliau yang juga Presiden Parti Keadilan Rakyat berharap rakyat Malaysia untuk terus bertenang dan mendoakan dari rumah atau tempat pekerjaan masing-masing serta menghormati Peraturan Perintah Kawalan Pergerakan Pemulihan. -K! ONLINE


Bayi lelaki lemas dalam baldi
Oleh KOSMO!

8 Oktober 2020, 5:24 pm
Oleh NOR AINNA HAMZAH
TAMPIN – Seorang bayi lelaki yang bakal genap usianya setahun pada 11 Oktober ini disahkan meninggal dunia di Unit Kecemasan Hospital Tampin di sini akibat lemas dalam baldi di dapur rumah keluarganya di Desa Permai Repah di sini hari ini.
Ketua Polis Daerah Tampin, Superintendan Anuwal Ab. Wahab berkata, kejadian yang menimpa bayi itu disedari oleh bapa mangsa yang berusia lingkungan 20-an selepas bangun tidur pada pukul 5.30 pagi sebelum bersiap ke tempat kerjanya.
Menurutnya, bapa mangsa menyedari anak ketiganya sudah berada di dalam baldi takungan air yang diletakkan di dapur rumah.
“Baldi takungan air itu digunakan semasa Tampin terputus bekalan air,” katanya dalam satu kenyataan.
Anuwal berkata, bapa mangsa segera membawa anaknya ke Unit Kecemasan Hospital Tampin, namun sebaik tiba, mangsa telah disahkan meninggal dunia oleh doktor.

Menurutnya, siasatan lanjut masih dijalankan oleh pegawai penyiasat termasuk merakam percakapan bapa, ibu mangsa dan pakar perubatan Hospital Tunku Jaafar di Seremban.
“Bedah siasat telah selesai dijalankan dan doktor mengesahkan punca kematian disebabkan lemas.
“Kes diklasifikasi sebagai mati mengejut,” katanya.


Sindiket paksa tukar kepala gas kembali aktif
Oleh KOSMO!

8 Oktober 2020, 4:59 pm
Oleh NORADILA MAHAMAD
KUALA TERENGGANU – Memaksa menukar kepala gas dengan cara menakut-nakutkan pelanggan.
Itu taktik satu sindiket jualan langsung yang kini kembali aktif menjadikan mangsa dengan menyasarkan golongan warga emas dan penduduk kampung di negeri ini.
Mereka memerangkap mangsa dengan mengenakan caj pemasangan kepala gas yang tidak masuk akal mencecah RM377.
Seorang wanita warga emas berusia 66 tahun mendakwa telah didatangi seorang jurujual yang tidak memakai pelitup muka sewaktu sedang berada bersendirian di rumah di Kampung Rawai, Bukit Payong, Marang baru-baru ini.
“Tanpa berkata apa-apa, dia terus meluru masuk ke bahagian dapur dan melakukan pemeriksaan kepala gas dapur sebelum terus menukarnya.

“Saya terpinga-pinga selepas dia meminta saya membayar caj pemasangan sebanyak RM377 selepas mendakwa tong gas di rumah saya berisiko meletup jika tidak ditukar kepala gasnya,” dakwanya kepada Kosmo! di sini hari ini.
Wanita berkenaan memberitahu terpaksa membayar caj itu kerana bimbang keselamatan diri apatah lagi pada waktu tersebut dia bersendirian di rumah kerana suami dan anak-anaknya sedang bekerja.
Dalam pada itu, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd Kia berkata, pengguna berhak menolak sebarang perkhidmatan meragukan dan membuat aduan rasmi kepada KPDNHEP untuk memudahkan tindakan penguatkuasaan. – K! Online


Mukim Klang sahaja terlibat PKPB
Oleh NOR IDAYU BOSRO

8 Oktober 2020, 5:14 pm
PUTRAJAYA – Hanya penduduk di mukim Klang di Klang, Selangor yang terlibat dalam Perintah Kawalan Pergerakan Bersyarat (PKPB) selama 14 hari yang berkuat kuasa esok.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat setelah perbincangan dibuat dengan Menteri Besar Selangor, Datuk Seri Amirudin Shari selain mendapat nasihat daripada Kementerian Kesihatan (KKM).
Senarai kawasan yang dikenakan PKPB mulai malam ini.
“Semalam, saya telah mengumumkan bahawa kerajaan telah memutuskan untuk melaksanakan PKPB di Klang.
“Mesyuarat bersetuju PKPB di Klang adalah di Mukim Klang. Ini tidak termasuk (mukim) Kapar,” katanya pada sidang akhbar di FB Live Kementerian Pertahanan hari ini.
Kosmo! hari ini melaporkan penduduk di Klang, Selangor dan Sandakan, Papar dan Tuaran di Sabah diarah untuk menjalani PKPB selama 14 hari selepas dikategorikan sebagai zon merah kerana mempunyai lebih 40 kes positif Covid-19. -K!ONLINE


Tekong bot baru empat bulan bekerja
Oleh NUR HUDA MUSA

8 Oktober 2020, 4:57 pm
Oleh NOOR HASLIZA NUSI
GEORGE TOWN – Seorang tekong yang ditemui mati lemas dalam tragedi bot karam di Muka Head di sini pagi tadi dikatakan baru empat bulan bekerja sebagai pengemudi bot nelayan terbabit.
Mangsa, Haw weng Chong, 48, yang juga bekas penyelenggara pendingin hawa dijumpai tidak sedarkan diri oleh nelayan tempatan selepas dibawa arus dalam kejadian kira-kira pukul 2.25 pagi itu.
Ketika kejadian, dua lagi awak-awak ditemui dalam keadaan selamat, manakala seorang lagi dipercayai warga Indonesia masih belum ditemui.
Difahamkan, dua mangsa yang terselamat kini menerima rawatan di Hospital Balik Pulau dekat sini.
Mangsa, Weng Chong (kanan) bersama isterinya, Thi Hong.
Isteri mangsa yang juga warga Vietnam, Le Thi Hong, 38 berkata, dia menerima berita mengenai kematian suaminya daripada rakan dan ahli keluarga pagi tadi.

“Dia (suami) keluar dari rumah dan pergi ke laut pada Rabu lalu. Saya tidak menyangka yang dia terlibat dalam tragedi itu kerana dia baru sahaja bekerja sebagai nelayan empat bulan lalu.
“Dia memilih kerjaya itu selepas tamat tempoh Perintah Kawalan Pergerakan (PKP) pada Jun lalu dan baru sahaja belajar berenang,” katanya ketika ditemui Kosmo! di Unit Forensik Hospital Balik Pulau di sini sebentar tadi.
Artikel berkaitan : Tekong ditemui lemas, seorang awak-awak hilang bot karam
Menurut Thi Hong yang bekerja sebagai pencuci pinggan, dia selama ini hanya bergantung kepada suaminya untuk menguruskan hal kewangan dua anak perempuan berusia tujuh dan sembilan tahun.
Sementara itu, Pengarah Maritim Negeri, Kepten Maritim Hamizan Harun berkata, operasi mencari dan menyelamat seorang lagi mangsa masih diaktifkan
dengan melibatkan pasukan Polis Marin, Angkatan Pertahanan Awam Malaysia dan nelayan.
Tambahnya, orang awam diminta melaporkan sebarang penemuan di laut kepada Pusat Operasi Maritim Negeri Pulau Pinang di talian 04-2626 146 atau 999. – K! ONLINE


Rokok seludup RM6.3 juta dirampas
Oleh KOSMO!

8 Oktober 2020, 4:39 pm
Oleh MOHAMAD FAIZAL HASHIM
JOHOR BAHRU – Pasukan Polis Marin (PPM) Wilayah Dua menumpaskan kegiatan sindiket rokok seludup dengan merampaskan 836 kotak rokok pelbagai jenama yang dianggarkan bernilai RM6.3 juta dalam dua serbuan berasingan semalam.
Ketua Polis Johor, Datuk Ayob Khan Mydin Pitchay berkata, ini merupakan rampasan rokok tidak bercukai terbesar yang dilakukan di negeri ini pada tahun ini.
Beliau berkata, serbuan pertama dilakukan kira-kira pukul 3 petang di kawasan Plaza Tol Kempas ke atas sebuah lori dan menahan seorang pemandu lori yang berusia 45 tahun.
Katanya, pemeriksaan ke atas lori tersebut menjumpai 420 kotak mengandungi 4.2 juta batang rokok pelbagai jenama seperti Zon King, AXR dan U2.
“Serbuan kedua dilakukan pada pukul 5.40 petang di kawasan Bumi Hijau Pandan, di sini dengan menahan seorang pemandu lori berusia 48 tahun yang membawa muatan rokok seludup.

“Dalam serbuan itu, polis turut merampas 416 kotak rokok jenama pelbagai jenama yang mengandungi 4.16 juta batang rokok pelbagai jenama seperti Zon King, AXR, U2 dan Canyon.
“Nilai rampasan keseluruhan bagi kedua-dua kes dianggarkan berjumlah RM6.3 juta (termasuk cukai),” katanya pada sidang akhbar di Markas PPM Wilayah Dua, di sini hari ini.
Ayob Khan berkata, rokok seludup yang dijual jauh lebih murah berbanding dengan rokok jenama lain yang berada di pasaran menyebabkan permintaan terhadap rokok tidak bercukai ini tidak pernah putus.
Katanya, pihaknya percaya rokok seludup yang dibawa masuk dari negara jiran ini biasa adalah untuk pasaran di negeri ini dan juga di luar Johor. -K! ONLINE


Allahyarham Paimuzi seorang yang komited- Dr. Zulkifli
Oleh KOSMO!

8 Oktober 2020, 5:12 pm
Oleh MOHD. HUSNI MOHD. NOOR
PUTRAJAYA – Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad Al-Bakri menyifatkan Allahyarham Datuk Paimuzi Yahya sebagai seorang penjawat awam yang gigih dan komited dalam menjalankan tugas.
Menurutnya, di sebalik kesihatan Allahyarham yang merosot sejak beberapa bulan lalu, beliau masih aktif mempengerusikan mesyuarat dan menerima kunjungan tetamu ke pejabat.
“Malah, kali terakhir kami bertemu adalah ketika Majlis Tilawah al-Quran dan Hafazan KAFA peringkat Kebangsaan baru-baru ini.
“Jelas, beliau adalah penjawat awam yang gigih dan komited dalam menjalankan tugas,” katanya menerusi hantaran di Facebooknya sebentar tadi.
Artikel berkaitan : KP Jakim meninggal dunia

Zulkifli berkata, sumbangan Allahyarham kepada Islam dan negara insyaAllah menjadi bekal buatnya di alam sana.
Allahyarham yang juga Ketua Pengarah Jabatan Kemajuan Islam Malaysia (Jakim) menghembuskan nafas terakhir di Hospital Sungai Buloh, Selangor kira-kira pukul 1 petang tadi akibat komplikasi jantung dan paru-paru. – K! ONLINE


Banduan baharu akan disaring sebelum masuk penjara
Oleh NOR IDAYU BOSRO

8 Oktober 2020, 5:03 pm
PUTRAJAYA – Saringan Covid-19 akan dilakukan ke atas semua banduan baharu sebelum mereka ditempatkan bersama banduan sedia ada bagi mengekang penularan wabak itu dalam kalangan tahanan dan warden di dalam penjara.
Menteri Kanan (Keselamatan), Datuk Seri Ismail Sabri berkata, itu merupakan sebahagian prosedur operasi standard (SOP) baharu yang dibentangkan Jabatan Penjara dan telah dipersetujui dalam sidang khas Mesyuarat Majlis Keselamatan Negara (MKN) hari ini.
Beliau berkata, banduan yang disaring kemudiannya akan ditempatkan secara berasingan untuk menjalani kuarantin selama 13 hari sebelum ujian calitan kedua dilakukan ke atas mereka.
“Setelah tamat tempoh kuarantin, banduan yang negatif akan dipindahkan ke Blok Penempatan Kekal pada hari ke-15 dan akan diasingkan selama lima hari daripada bercampur dengan banduan lain.
Banduan yang bergejala semasa dalam tempoh kuarantin hendaklah dirujuk kepada hospital,” katanya pada sidang akhbar di FB Live Kementerian Pertahanan hari ini. – K! ONLINE


Agong zahir ucapan takziah kepada keluarga Allahyarham Paimuzi
Oleh KOSMO!

8 Oktober 2020, 3:43 pm
Oleh MOHD. HUSNI MOHD. NOOR
PUTRAJAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga Ketua Pengarah Jabatan Kemajuan Islam Malaysia (Jakim), Datuk Paimuzi Yahya yang kembali ke Rahmatullah tengah hari tadi.
Perkara itu dikongsi Al-Sultan Abdullah menerusi laman instagram, @istana_negara sebentar tadi.
Al-Sultan Abdullah turut menzahirkan rasa sedih dengan pemergian Allahyarham dan berharap agar seluruh keluarga sabar dan tabah menghadapi suasana sedih dan pilu ini.
Baginda bertitah, khidmat bakti dan jasa Allahyarham kepada masyarakat dan negara khususnya dalam pentadbiran hal ehwal Islam amatlah dihargai.
“Baginda mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” titahnya.

Allahyarham Paimuzi menghembuskan nafas terakhir di Hospital Sungai Buloh, Selangor kira-kira jam 1 petang tadi akibat komplikasi jantung dan paru-paru.
Jenazah akan dikebumikan di Tanah Perkuburan Kuang petang ini. – K! ONLINE


Polis Kelantan lupus dadah lebih RM500,000
Oleh KOSMO!

8 Oktober 2020, 3:14 pm
Oleh ROHANA MOHD. NAWI
KOTA BHARU – Polis Kelantan melupuskan barang kes membabitkan pelbagai jenis dadah bernilai lebih RM500,000 yang telah selesai prosedur mahkamah di Ibu Pejabat Polis Kontinjen (IPK) Kelantan di sini hari ini.
Ketua Polis Kelantan, Deputi Komisioner Shafein Mamat berkata, barang kes itu terdiri daripada dadah jenis heroin, syabu, ketum dan pil kuda.
Katanya, dadah jenis heroin merupakan yang paling banyak dilupuskan pada kali ini dengan melibatkan sebanyak 414 gram (g) dengan anggaran RM104,000 berdasarkan harga pasaran tempatan.
“Selain itu, kita juga melupuskan seberat 247 g syabu yang bernilai RM22,361, pil kuda 7,057 g (RM173,000) dan 498,979 liter air ketum (RM7,008).
“Kesemua barang kes yang dilupuskan itu terdiri daripada dadah dari tahun 2000 hingga 2017. Daerah Kota Bharu mencatatkan bilangan rampasan yang paling banyak diikuti dengan Pasir Mas,” katanya pada sidang akhbar selepas Majlis Pelupusan Barang Kes Dadah Kontinjen Kelantan di sini hari ini.

Mengulas lanjut, menurut Shafien, polis akan terus mengesan pembekal dan pengedar malah tidak mahu menjadikan negeri ini sebagai tempat selain laluan transit dadah.
Menurutnya, banyak lagi barang kes yang sedang dalam proses mahkamah dan akan dilupuskan secara berperingkat.
Sehubungan itu, Shafein meminta kerjasama orang ramai yang mempunyai sebarang maklumat supaya menghubungi segera Jabatan Siasatan Jenayah Narkotik negeri dan balai berdekatan. – K! ONLINE


Kes buli pelajar, polis buka kertas siasatan
Oleh AHMAD SHAHERMAN SHAMSURI

8 Oktober 2020, 2:45 pm
KUALA LUMPUR – Polis telah membuka kertas siasatan berkenaan kejadian buli melibatkan tiga pelajar sekolah di sebuah kawasan perumahan di Bukit Jalil, di sini, Isnin lalu.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, kertas siasatan mengikut Seksyen 323 Kanun Keseksaan dibuka selepas pihaknya menerima laporan daripada seorang pengadu kira-kira pukul 11.50 pagi semalam.
Katanya, pengadu yang juga mangsa iaitu seorang pelajar berusia 15 tahun telah membuat laporan di Balai Polis Bukit Jalil.
“Berdasarkan laporan mangsa, kejadian tersebut berlaku kira-kira pukul 5 petang Isnin lalu. Sewaktu kejadian dia telah didatangi dua lelaki yang dikenalinya berusia 14 dan 15 tahun.
“Berlaku selisih faham di antara pengadu dengan suspek. Pengadu kemudiannya telah dipukul menggunakan tangan dan kaki oleh kedua-dua suspek,” katanya dalam satu kenyataan di sini hari ini.
Mohamed Mokhsein berkata, kejadian tersebut telah dirakam oleh seorang individu, bagaimanapun telah dileraikan oleh seorang wanita yang kebetulan lalu di kawasan terbabit.

Klip video berkaitan kejadian buli itu telah tular di laman Facebook sejak ia dimuat naik petang semalam.
Setakat pukul 2 petang tadi, klip video tersebut telah ditonton lebih 254,000 kali dan telah dikongsi lebih 5,200 pengguna. – K! ONLINE.


Lebih 77,000 orang hilang di Mexico
Oleh KOSMO!

8 Oktober 2020, 3:59 pm
BANDAR RAYA MEXICO – Lebih 77,000 orang didapati hilang di Mexico, kebanyakan mereka sejak kerajaan negara itu mengisytiharkan perang terhadap kartel-kartel dadah pada 2006, kata pihak berkuasa kelmarin.
Hampir satu perlima kehilangan itu berlaku dalam tempoh dua tahun lalu termasuk 8,345 orang pada tahun ini sahaja.
Kementerian Dalam Negeri Mexico menyatakan, sebahagian besar kehilangan tersebut dikaitkan dengan aktiviti  jenayah terancang.
“Secara keseluruhan, seramai 77,171 orang didaftarkan hilang sejak tahun 1964,” kata kementerian tersebut.
Antara kes berprofil paling tinggi melibatkan 43 pelajar sebuah kolej perguruan yang hilang enam tahun lalu. Kes tersebut dikategorikan sebagai belum selesai yang membangkitkan kemarahan rakyat Mexico.
Kira-kira 296,000 orang dibunuh sejak kerajaan Mexico mengerahkan tentera memerangi kartel-kartel dadah dalam tahun 2006.

“Beribu-ribu kubur rahsia mengandungi 6,900 mayat telah ditemui sejak itu,” kata Timbalan Menteri Hak Asasi Manusia, Alejandro Encinas. – AFP


Selepas Mac City Service, Parkson 1 Utama pula catat kes positif Covid-19
8 Oktober 2020, 3:35 pm
KUALA LUMPUR- Satu lagi kes positif Covid-19 disahkan di pusat beli-belah 1 Utama melibatkan seorang perunding kecantikan Estee Lauder yang bertugas di stor Parkson, 1 Utama.
Ini merupakan kes kedua di 1 Utama selepas seorang pekerja di Mac City Service yang disahkan positif pada 5 Oktober lalu.
Dalam satu kenyataan, Parkson Malaysia memaklumkan pihaknya menerima pengesahan daripada Estee Lauder mengenai penasihat yang bertugas di bahagian Kosmetik dan Wangian di tingkat G, Parkson Elite 1 Utama disahkan positif Covid-19 semalam.
“Kami menutup stor Parkson Elite 1 Utama untuk proses sanitasi yang menyeluruh selaras dengan prosedur yang ditetapkan Kementerian Kesihatan (KKM).
“Stor kami akan ditutup sementara hari ini untuk mitigasi risiko jangkitan dan akan dibuka semula esok dengan pasukan yang baharu,” katanya dalam satu kenyataan hari ini.
Ujarnya, semua kakitangan stor akan menjalani saringan Covid-19 dan kuarantin diri selama 14 hari.

“Pada masa yang sama, kami juga sedang bekerjasama dengan pengurusan pusat beli-belah 1 Utama dan KKM untuk mengesan kontak individu tersebut,” jelasnya. -K! ONLINE


Penjara Reman Pulau Pinang bakal buka pusat rawatan khas Covid-19
Oleh KOSMO!

8 Oktober 2020, 3:24 pm
Oleh SAFINA RAMLI
GEORGE TOWN – Sebuah pusat rawatan khas bagi merawat tahanan di dalam Penjara Reman Pulau Pinang di sini akan dibuka sebagai langkah persediaan jika berlaku peningkatan jangkitan Covid-19 dalam kalangan banduan.
Pengarahnya, Mohamed Jusoh Ismail berkata, selain pusat rawatan khas itu, sebuah klinik yang lengkap dengan doktor dan petugas Kementerian Kesihatan (KKM) turut disediakan di dalam penjara berkenaan.
“Pusat rawatan khas itu telah disiapkan dengan bantuan daripada KKM dan pihak kami telah bersiap sedia menghadapi sebarang kemungkinan.
“Sehingga hari ini keadaan dalam Penjara Reman Pulau Pinang terkawal dan banduan juga tidak menunjukkan sebarang simptom serta tidak bergejala,” katanya ketika dihubungi Kosmo! di sini hari ini.
Kluster Penjara Reman merupakan antara kluster baharu yang dikenalpasti oleh KKM semalam.

Menurut Mohamed Jusoh lagi, ujian saringan Covid-19 akan terus dilakukan kepada 2,300 banduan di dalam penjara itu dengan keutamaan kepada mereka yang mempunyai penyakit serta warga emas.
Setakat ini enam orang yang dijangkiti Covid-19 di Penjara Reman Pulau Pinang itu sedang menerima rawatan di Hospital Pulau Pinang, manakala seorang banduan berusia 85 tahun meninggal dunia pada Isnin lalu. – K! ONLINE


KPDNHEP Selangor akui ada pembelian panik
Oleh MOHD YUNUS YAKKUB

8 Oktober 2020, 3:31 pm
SHAH ALAM – Kementerian Perdagangan Dalam Negeri dan Hal Ehwal Pengguna (KPDNHEP) mengakui berlakunya pembelian panik di kalangan penduduk di daerah Klang susulan pelaksanaan Perintah Kawalan Pergerakan Bersyarat (PKPB) bermula tengah malam ini.
Pengarah KPDNHEP Selangor, Muhamad Zikril Azan Abdullah berkata, pihaknya hari ini menerima laporan berkaitan sikap pembelian tersebut di pasar raya khususnya bagi barangan keperluan harian.
Katanya, bagaimanapun pemantauan telah dilakukan dan mendapati stok bekalan seperti beras, minyak dan gula adalah mencukupi.
“Pembelian panik memang berlaku sejak peningkatan kes Covid-19 dua minggu lepas dan kita kerap melakukan pemeriksaan agar bekalan sentiasa ada.
“Pihak industri juga telah menbuat tindakan awal dalam menambah stok mereka demi kepentingan pelanggan,” katanya ketika dihubungi di sini hari ini.
Sehubungan itu, beliau menasihati orang ramai agar tidak bimbang berhubung bekalan keperluan harian berkenaan.

Muhamad Zikril menegaskan, pemantauan harian sentiasa dilakukan pihaknya dalam mengesan mana-mana individu atau syarikat yang mengambil kesempatan dengan menaikkan harga barangan atau menyorokan bekalan demi mengaut keuntungan terutama pada PKPB ini.
“Mereka yang dikesan melakukan kesalahan itu boleh diambil tindakan di bawah Akta Kawalan Harga dan Antipencatutan 2011.
“Jika sabit kesalahan boleh denda RM100,000 atau penjara tiga tahun bagi orang perseorangan manakala pertubuhan perbadanan atau syarikat akan dikenakan denda sebanyak RM500,000,” katanya. -K! ONLINE


Drebar ambulans dituduh buat komunikasi jelik
Oleh NUZULSHAM SHAMSUDDIN

8 Oktober 2020, 3:03 pm
KUALA LUMPUR – Seorang pemandu ambulans didakwa di Mahkamah Sesyen di sini hari ini atas pertuduhan membuat komunikasi jelik terhadap keluarga dan syarikat Jakel pada Mei lalu.
Bagaimanapun Muhamad Syakir Mustaffa , 32, selaku Orang Kena Saman (OKS) mengaku tidak bersalah selepas pertuduhan dibacakan di hadapan Hakim M. Edwin Paramjothy.
Mengikut pertuduhan, Muhamad Syakir didakwa secara sedar membuat dan memulakan penghantaran komunikasi jelik sifatnya terhadap keluarga Jakel dengan menggunakan laman profil Facebook ‘Haqimie Qayyum’ antara pukul 10 pagi hingga 12 tenghari pada 3 Mei lalu.
Kenyataan tersebut kemudian telah dibaca di laman profil Facebook berkenaan, pukul 10 pagi pada 4 Mei lalu di Jakel Mall, Jalan Munshi Abdullah di sini.
Berikutan itu pertuduhan dikemukakan mengikut Seksyen 233 Akta Komunikasi dan Multimedia 1998 dan boleh dihukum mengikut Seksyen 233(3) akta sama yang memperuntukkan hukuman denda maksimum RM50,000 atau penjara hingga setahun atau kedua-duanya jika sabit kesalahan.
Terdahulu Timbalan Pendakwa Raya Nurul Syahieza Md. Hadzaid yang mencadangkang jumlah jaminan sebanyak RM10,000.

Bagaimanapun OKS yang tidak diwakili peguam merayu jumlah ikan jamin itu dikurangkan dengan alasan tidak berkemampuan.
“Saya menanggung isteri yang tidak bekerja dan anak yang masih kecil dengan pendapatan RM1,500 sebulan,” katanya.
Selepas mendengar permohonan kedua-dua belah pihak, Hakim Edwin membenarkan OKS diikat jamin RM3,000 dengan seorang penjamin.
Tarikh 23 November ditetapkan bagi sebutan semula kes. – K! ONLINE


Tujuh sekatan jalan raya di PKPB Klang
Oleh MOHD YUNUS YAKKUB

8 Oktober 2020, 2:48 pm
SHAH ALAM – Polis Selangor akan menjalankan tujuh sekatan jalan raya (SJR) sepanjang pelaksanaan Perintah Kawalan Pergerakan Bersyarat (PKPB) Klang yang berkuatkuasa tengah malam ini.
Ketua Polis Selangor, Datuk Noor Azam Jamaludin berkata, sekatan jalan raya itu akan dilakukan di jalan keluar masuk melibatkan daerah berkenaan.
“Tiga buah Ibu Pejabat Polis Daerah (IPD) akan terlibat dalam operasi SJR itu melibatkan IPD Klang Utara, IPD Klang Selatan dan IPD Shah Alam.
“Kita kini sedang memperincikan jumlah anggota terlibat sepanjang SJR PKPB ini. Justeru, orang ramai diminta mematuhi prosedur standar operasi (SOP),” katanya ketika dihubungi di sini hari ini.
Semalam, Menteri Kanan (Keselamatan) Datuk Seri Ismail Sabri Yaakob dipetik berkata, PKPB akan dilaksanakan di Klang, Selangor dan tiga daerah di Sabah iaitu Sandakan, Tuaran, Papar selepas
diklasifikasikan sebagai zon merah kerana mempunyai lebih 40 kes positif Covid-19.
Dalam perkembangan berhubung orang ramai mula memenuhi balai berhampiran bagi mendapatkan kebenaran keluar masuk, Noor Azam menegaskan perkara tersebut tidak perlu dilakukan kerana pelaksanaannya hanya melibatkan PKPB bukan Perintah Kawalan Pergerakan (PKP).

“Hanya perlu mengikut SOP yang ditetapkan oleh kerajaan dan tidak perlu membuat sebarang surat untuk keluar daerah,” katanya. – K! ONLINE


Dua kapal dagang bekal diesel kepada nelayan asing ditahan
Oleh KOSMO!

8 Oktober 2020, 3:48 pm
Oleh TOREK SULONG
PASIR PUTEH – Agensi Penguatkuasaan Maritim Malaysia (Maritim Malaysia) Kelantan berjaya menahan dua buah kapal dagang dari negara jiran yang dipercayai menjadi pembekal minyak diesel kepada bot-bot nelayan asing Vietnam yang menceroboh di perairan negara.
Pengarah APMM negeri, Kepten Maritim Muhd. Nur Syam Asmawie Yaacob berkata, dalam tangkapan itu, pihaknya turut merampas sebanyak lebih 230, 000 diesel yang bernilai RM391, 000 dengan anggaran keseluruhan rampasan termasuk dua kapal ialah RM2.39 juta.
Katanya, kedua-dua buah kapal itu ditahan di sekitar 110 batu nautika dari Kuala Tok Bali di sini kelmarin dalam Ops Kuda Laut.
“Kapal dagang pertama ditahan pada pukul 11.20 pagi diikuti kapal kedua berhampiran lokasi tersebut. Kedua-dua kapal bertindak memecut laju ke perairan Vietnam apabila menyedari kehadiran Kapal Maritim (KM) Tok Bali.
“Bagaimanapun, kita berjaya memintas mereka. Pemeriksaan lanjut mendapati dua kapal itu dikendalikan oleh seramai 14 orang warga Thailand dan seorang warganegara Indonesia yang berumur dalam lingkungan 24 hingga 59 tahun termasuk seorang wanita,” katanya pada sidang akhbar di Ibu Pejabat Maritim Malaysia Kelantan, Tok Bali di sini hari ini.

Menurut Muhd. Nur Syam Asmawie, dua tekong bot berkenaan gagal mengemukakan sebarang dokumen kapal dagang, insurans selain tidak memiliki dokumen pengenalan diri ketika pemeriksaan dijalankan.
Katanya, berdasarkan pemeriksaan awal, pihaknya mengesyaki kapal dagang itu mempunyai kaitan dengan aktiviti nelayan asing Vietnam yang kerap menceroboh dan mencuri hasil laut negara.
“Kapal pertama membawa kira-kira 80,000 liter diesel manakala bot kedua membawa sebanyak 150, 000 liter diesel yang disyaki dibekalkan kepada bot nelayan asing di tengah laut.
“Mereka turut membawa sebanyak lapan ekor anjing di dalam kapal tersebut,” katanya.
Menurut Muhd. Nur Syam, dengan penahan 15 orang warga asing dalam kes itu, ia menjadikan seramai 610 orang kru kapal telah ditahan sepanjang tahun ini.
Tambahnya, kedua-dua kapal dagang dibawa ke jeti Ibu Pejabat Maritim Kelantan petang semalam untuk siasatan lanjut dan 15 kru kapal ditahan reman selama 14 hari bermula hari ini.
Kes disiasat mengikut Seksyen 361(1) Ordinan Perkapalan Saudagar 1952. – K! ONLINE


Liga Premier : Rekod tanpa kalah Pulau Pinang musnah
Oleh KOSMO!

9 Oktober 2020, 11:37 pm
Oleh TENGKU DANISH BAHRI TENGKU YUSUFF
KUALA TERENGGANU – Jaringan Jordan Mintah tiga minit sebelum wisel penamat cukup membantu Terengganu FC II (TFC II) mengatasi Pulau Pinang 1-0 dalam aksi penutup Liga Premier di Stadium Sultan Ismail Nasiruddin Shah sebentar tadi.
Kemenangan itu cukup untuk mencalar rekod tanpa kalah Pulau Pinang selaku juara yang tetap ceria menjulang trofi liga sejurus wisel penamat manakala TFC II menamatkan liga dengan 22 mata.
Dalam aksi berkenaan, ketua pasukan tuan rumah, Dechi Marcel, terlebih dahulu mencemaskan keadaan pada minit ke-14 sebelum Pulau Pinang mula mengatur serangan.
Berpunca satu serangan balas, skuad Harimau Kumbang berpeluang memecahkan kebuntuan namun usaha Al Hafiz Harun dari dalam kotak penalti gagal menemui sasaran pada minit ke-20.
Tujuh minit kemudian, peluang terbaik pelawat menjelma lagi namun Bobby Gonzales gagal menyempurnakan hantaran pendek Lee Chang Hoon dari sebelah kiri.

Memasuki minit ke-33, penjaga gol TFC II, Mohd Suhaimi Husin cemerlang menepis rembatan jarak jauh Al Hafiz bagi menyelamatkan pintu golnya.
Dengan kedudukan terikat tanpa jaringan sehingga rehat, pengendali Pulau Pinang, Manzoor Azwira membuat pencaturan memasukkan Anselmo Casagrande dan tandukan penjaring terbanyak Liga Premier itu tepat ke dakapan Mohd Suhaimi Husin pada minit ke-55.
Ketika permainan menuju penamat, penyerang kelahiran Ghana, Mintah, muncul wira TFC II selepas melakukan kuisan menewaskan Samuel Somerville untuk gol tunggal perlawanan. – K! ONLINE


Tular berita Hajiji, isteri dirawat ekoran positif Covid-19
Oleh KOSMO!

9 Oktober 2020, 9:19 pm
Oleh IVAN AMIRUL
KOTA KINABALU – Gambar papan tulis tertera nama Ketua Menteri, Datuk Hajiji Noor serta isteri, Datin Seri Julia Salag dipercayai di sebuah hospital menjadi tular hari ini sekaligus menimbulkan persoalan dalam kalangan masyarakat di negeri ini.
Ekoran gambar yang tular di laman sosial itu, timbul khabar angin menyatakan dan Hajiji isterinya kini positif Covid-19.
Bagaimanapun, kesahihan gambar terbabit masih belum dapat dipastikan.
Terdahulu, Setiausaha Kerajaan Negeri, Datuk Seri Safar Untong semalam menerusi kenyataan media menyatakan Hajiji kini sedang menjalani kuarantin kendiri selama 14 hari.
Beliau berkata, Hajiji mengambil langkah itu selepas terdedah dengan individu yang didapati positif Covid-19.

“Namun kerajaan negeri akan tetap berfungsi seperti biasa.
“Segala komunikasi akan dibuat melalui persidangan video sekiranya perlu mengadakan mesyuarat,” katanya.-K!ONLINE


Ketua Menteri Sabah sah positif Covid-19
Oleh KOSMO!

9 Oktober 2020, 11:48 pm
Oleh IVAN AMIRUL
KOTA KINABALU – Ketua Menteri Sabah, Datuk Seri Hajiji Noor disahkan positif Covid-19 dan kini dirawat di Hospital Queen Elizabeth (HQE) di sini.
Menurut satu kenyataan yang dikeluarkan malam ini, Setiausaha Perhubungan Awam kepada Ketua Menteri, Effendi Mohamed Sunoh memaklumkan Hajiji kini berada dalam keadaan baik dan stabil.
Katanya, Hajiji sebelum ini secara sukarela menjalani kuarantin kendiri selepas salah seorang daripada kakitangannya didapati positif Covid-19.
“Semasa dalam kuarantin kendiri, Hajiji sekali lagi telah menjalani ujian Covid-19 dan hasil ujian terbaru itu mengesahkan beliau positif.
“Beliau kini menjalani rawatan di HEQ,” kata Effendi.

Jelasnya, walaupun sedang menjalani rawatan, Hajiji masih menjalankan tugas dan tanggungjawabnya di tempat rawatan menerusi panggilan telefon dan sidang video.
“Kerajaan Negeri berfungsi seperti biasa dan Ketua Menteri mengajak seluruh rakyat agar bertenang dan sama-sama berdoa agar Allah sembuhkan dan selamatkan Sabah serta Malaysia daripada Covid-19,” katanya. – K!ONLINE


JAIS rayu jemaah Masjid LTSAAS buat saringan
Oleh KOSMO!

9 Oktober 2020, 11:10 pm
Oleh MOHAMAD NAUFAL MOHAMAD IDRIS
SHAH ALAM – Solat Jumaat dan fardhu lima waktu di Masjid Lapangan Terbang Sultan Abdul Aziz (LTSAAS), Subang di sini ditangguhkan bermula waktu Asar semalam hingga tarikh dimaklumkan kelak susulan seorang jemaahnya positif Covid-19.
Pengarah Jabatan Agama Islam Selangor (JAIS), Mohd. Shahzihan Ahmad berkata, turut ditangguhkan adalah aktiviti pengimarahan selepas individu itu hadir solat Jumaat pada 2 Oktober lalu.
“Berdasarkan rekod mendapati seramai 1,310 orang jemaah hadir solat Jumaat pada hari tersebut.
“Sehubungan itu , jemaah yang hadir perlu tampil dan segera melakukan saringan di Klinik Kesihatan yang berhampiran sekiranya bergejala atau melakukan kawalan kendiri di rumah.
“Situasi ini akan dibincangkan dengan terperinci di dalam Mesyuarat Jawatankuasa Khas Penilaian Dan Pengawasan Prosedur Standard Operasi (SOP) masjid dan surau yang akan dipengerusikan beliau sendiri untuk keputusan selanjutnya,” katanya dalam kenyataan di sini hari ini.

Tambah beliau, setakat ini pihaknya hanya membenarkan tiga orang petugas daripada kalangan pegawai atau ahli jawatankuasa untuk mengumandangkan azan dan melaksanakan solat fardhu.
“Kerja-kerja pembersihan dan sanitasi telah dilaksanakan oleh pihak masjid hari ini,” katanya.- K!ONLINE


Focus Dynamics ambil alih kepentingan dalam Brahims
Oleh KOSMO!

9 Oktober 2020, 9:05 pm
KUALA LUMPUR – Focus Dynamics Group Bhd. (Dynamic Focus) telah mengambil alih kepentingan 12.19 peratus dalam Brahims Holdings Bhd. (Brahims) seiring dengan usaha syarikat untuk meluaskan portfolionya dalam industri makanan dan minuman (F&B).
Pengarah Eksekutif Focus Dynamics, Benson Tay berkata, pengambilalihan dalam dapur pusat terbesar di Malaysia itu akan membolehkan syarikat memperbaharui model perniagaan tradisionalnya sebelum ini.
Menurut beliau, melalui usaha tersebut, ia bakal menyuntik elemen teknologi digital dengan membangunkan konsep dapur moden seperti rangkaian e-dapur moden selain menawarkan perkhidmatan F&B berkualiti dan cekap.
“Ia juga seiring dengan usaha bersepadu syarikat untuk menaik taraf perkhidmatan F&B kepada persekitaran lebih digital dan moden,” katanya dalam kenyataan yang dikeluarkan di sini semalam.
Brahims adalah peneraju perkhidmatan penyediaan makanan dalam penerbangan terkemuka dengan perniagaannya merangkumi pelbagai bidang termasuk perkhidmatan logistik, penyimpanan, katering dan restoran.
Dapur pusat Brahims yang turut diiktiraf sebagai pusat halal terbesar dunia menyediakan sehingga 60,000 juadah sehari.

Selain itu, Tay menjelaskan, melalui pengambilalihan berkenaan juga, syarikat dapat meneroka rangkaian perdagangan antarabangsa menerusi syarikat penerbangan dan penyediaan makanan dalam pesawat.
“Dengan memiliki akses kepada dapur pusat terbesar yang memiliki rangkaian pelanggan sedia ada yang kukuh, maka ia akan membolehkan kami mengubah beberapa konsep untuk menjadi operasi lebih berdaya maju lebih pantas,” ujarnya.-K!ONLINE


Ular sawa kenyang baham babi
Oleh KOSMO!

9 Oktober 2020, 8:12 pm
Oleh MOHAMAD FAHD RAHMAT
BATU PAHAT – Seekor ular sawa yang kekenyangan selepas membaham babi ditangkap dalam kejadian di Kampung Parit Semo Ayer Hitam di sini petang tadi.
Jabatan Bomba dan Penyelamat Malaysia (JBPM) Johor dalam satu kenyataan berkata, kehadiran reptilia itu disedari salah seorang penduduk pada pukul 4 petang.
Menurutnya, ular sawa sepanjang tujuh meter itu berada di dalam parit di tepi jalan menuju rumah penduduk sebelum mereka membuat panggilan kecemasan.
“Balai Bomba dan Penyelamat (BBP) Ayer Hitam menerima panggilan kecemasan menangkap ular melalui talian terus ke balai pada pukul 4.18 petang hari ini beralamat di Kampung Parit Semo, Ayer Hitam.
“Sebuah jentera jentera FRT dari BBP Ayer Hitam dengan kekuatan keseluruhan seramai tujuh orang anggota telah dihantar ke tempat kejadian,”katanya.

Kenyataan itu berkata, ular berjaya ditangkap menggunakan pencerut, dan diserahkan kepada pihak Jabatan Perlindungan Hidupan Liar dan Taman Negara (Perhilitan) untuk tindakan lanjut.
Jelasnya, operasi ditamatkan pada pukul 5.37 petang.-K! ONLINE


Pekerja sambilan Nando’s, Pall Mall Seremban positif Covid-19
Oleh KOSMO!

9 Oktober 2020, 9:31 pm
Oleh ZAKKINA WATI AHMAD TARMIZI
SEREMBAN – Restoran Nando’s, Palm Mall, Seremban dekat sini ditutup sementara waktu selepas seorang pekerja sambilan di cawangan berkenaan didapati positif Covid-19 hari ini.
Nando’s dalam kenyataan melalui akaun Facebook milik mereka menjelaskan, cawangan tersebut ditutup bagi proses disinfeksi dan pembersihan sehingga dimaklumkan oleh pihak Kementerian Kesihatan.
“Bagaimanapun, pekerja sambilan terbabit yang merupakan penuntut di sebuah Insititusi Pengajian Tinggi Awam (IPTA) telah diarahkan untuk menjalani kuarantin kendiri di rumah selepas didapati positif hari ini.
“Kami dimaklumkan, pekerja terbabit tidak menghadirkan diri sejak 5 Oktober lalu dan dia sudah dibawa ke Hospital Rembau untuk rawatan lanjut,” kata kenyataan itu.
Dalam pada itu, pihak Nando’s memberitahu, semua pekerja restoran cawangan berkenaan yang berada dalam syif yang sama, akan menjalani ujian saringan Covid-19 dan menjalani kuarantin di rumah mengikut prosedur standard operasi (SOP) yang ditetapkan Kementerian Kesihatan.

“Kami juga mengarahkan pekerja lain untuk turut menjalani kuarantin di rumah sementara menunggu keputusan ujian saringan kontak rapat pekerja yang positif terbabit ,” katanya.-K!ONLINE


Sultan Johor tinjau pembinaan menara rumah api di Mersing
Oleh KOSMO!

9 Oktober 2020, 9:05 pm
Oleh MOHAMAD FAIZAL HASHIM
JOHOR BAHRU – Menara rumah api di pekarangan Istana Flintstones, Mersing yang bakal menjadi mercu tanda di daerah itu dijangka siap sepenuhnya pada September tahun depan.
Bangunan sembilan tingkat berketinggian lebih 60 meter itu bakal menjadi bangunan yang tertinggi di daerah Mersing.
Sultan Johor, Sultan Ibrahim Sultan Iskandar berkenan meluangkan masa meninjau perkembangan projek pembinaan menara tersebut hari ini.
“Bangunan ini boleh dijadikan tempat penginapan untuk tetamu-tetamu khas, terutamanya Raja-Raja yang lain jika mereka berangkat ke Johor.
“Mereka akan dapat melihat pemandangan lautan dan pulau di sekitar kawasan ini.

“Ia akan turut dilengkapi dengan dua padang polo serta kandang kuda bertaraf antarabangsa yang mampu menganjurkan pertandingan sekali gus menaikkan nama daerah Mersing,” titah baginda kepada Royal Press Office (RPO).
Sultan Ibrahim bertitah, menara berkenaan akan turut dilengkapi dengan 14 bilik penginapan.-K! ONLINE


Dua lagi sekatan, penutupan jalan di Klang Selatan
Oleh KOSMO!

9 Oktober 2020, 7:43 pm
Oleh ISKANDAR SHAH MOHAMED
KLANG – Dua lagi lokasi sekatan jalan raya (SJR) dan penutupan jalan dilaksanakan susulan pelaksanaan Perintah Kawalan Pergerakan Bersyarat (PKPB) Mukim Klang.
Ketua Polis Daerah Klang Selatan, Asisten Komisioner Shamsul Amar Ramli berkata, penambahan itu melibatkan kawasan Bandar Puteri (Jalan Gelang 8) dan Taman Suria Pendamar (Flat Suria Pendamar), Pandamaran.
“SJR di kedua-dua lokasi itu dilaksanakan di Lebuh Gelang 1 arah kanan dan laluan masuk ke Jalan Selat Selatan 14.
“Manakala, penutupan jalan melibatkan Lebuh Gelang 1 menghala ke Jalan Johan Setia dan Jalan Selat Selatan 14 menghala ke Jalan Banting-Pandamaran,” katanya dalam satu kenyataan di sini hari ini.
Ujar beliau, orang ramai yang ingin keluar dan masuk ke dua kawasan itu perlu mendapatkan surat kebenaran dari Polis Diraja Malaysia (PDRM).

“Tindakan kompaun akan dikenakan ke atas mereka yang tidak mematuhi prosedur operasi standard (SOP) yang ditetapkan.
“Orang ramai yang mempunyai sebarang pertanyaan atau aduan boleh menghubungi Bilik Gerakan Op Covid-19 di talian 03-32913344,” katanya.
Semalam, Shamsul Amar memaklumkan sebanyak tujuh jalan ditutup susulan pelaksanaan PKPB berkuat kuasa hari ini.
Penutupan itu melibatkan dua kawasan iaitu Bukit Tinggi meliputi Jalan Batu Unjur 9, jalan masuk berhadapan kedai elektrik Onking Chain-Store (Malaysia) Sdn. Bhd dan Lorong masuk berhadapan Kedai Motosikal Wisfatt.
Empat lagi jalan ditutup adalah di Taman Sri Andalas merangkumi berhadapan Masjid Ar- Rahimiah, Jalan Sri Siantan dan Sri Siantan 41 serta Jalan Sri Damak 53.
Polis turut melakukan SJR melibatkan Persiaran Pegaga (berhadapan Restoran Subaidah), Jalan Kim Chuan (berhadapan 99 Speedmart) di Bukit Tinggi dan persimpangan Jalan Tun Dr. Ismail, Taman Sri Andalas. -K!ONLINE


Lebih 100 tong minyak kotor dilonggok secara haram
Oleh KOSMO!

9 Oktober 2020, 7:46 pm
Oleh DIYANATUL ATIQAH ZAKARYA
MELAKA – Lebih 100 buah tong mengandungi minyak kotor ditemui dilonggokkan secara haram di sebuah kawasan tanah persendirian di Balik Bukit, Tanjung Minyak di sini, semalam.
Kesemua tong itu dipercayai dilonggokkan oleh sebuah syarikat kontraktor yang dilantik bagi menguruskan penstoran bahan buangan berjadual itu.
Kegiatan itu hanya terbongkar selepas Jabatan Bomba dan Penyelamat Malaysia (JBPM) negeri menerima aduan mengenai kebimbangan berlaku kebocoran minyak di kawasan itu.
Pengarah Jabatan Alam Sekitar negeri, Rosli Osman ketika dihubungi berkata, pihaknya sedang melakukan siasatan, namun sebarang kenyataan rasmi akan diberikan oleh pihak Kementerian Alam Sekitar dan Air.
“Pasukan kita telah ke lokasi sebaik sahaja mendapat kebenaran daripada pemilik tanah berkenaan dan siasatan mengenai kandungan tong serta penempatan secara haram di kawasan itu sedang dilakukan.

“Bagaimanapun sebarang kenyataan rasmi akan dibuat oleh pihak kementerian,” katanya ketika dihubungi di sini, hari ini.
Sementara itu, Ahli Dewan Undangan Negeri (ADUN) Pantai Kundor, Datuk Nor Azman Hassan berkata, kegiatan tidak bertanggungjawab itu berjaya disorok oleh syarikat kontraktor terlibat selama beberapa tahun sebelum disedari penduduk kampung.
“Dimaklumkan, tong-tong minyak itu telah disimpan bertahun-tahun di kawasan berkenaan.
“Kini penduduk kampung mula bimbang sekiranya berlaku letupan atau pencemaran alam sekitar yang berpunca daripada longgokan tong berisi minyak kotor berkenaan,” katanya.
Jelas Nor Azman, pihaknya bagaimanapun ada menerima panggilan daripada syarikat pengeluar minyak berkenan memaklumkan turut sedang menjalankan siasatan melibatkan tindakan dilakukan oleh syarikat kontraktor dilantik.
“Saya juga nak beri peringatan kepada syarikat minyak jangan lah sewenang-wenang melantik kontraktor sehinggakan alam sekitar dan rakyat menjadi mangsa,”katanya.-K!ONLINE


74 ADUN Sabah sudah mengangkat sumpah
Oleh KOSMO!

9 Oktober 2020, 6:53 pm
Oleh IVAN AMIRUL
KOTA KINABALU – Seramai 74 Ahli Dewan Undangan Negeri (ADUN) Sabah sudah mengangkat sumpah pada persidangan khas Dewan Undangan Negeri (DUN) Sabah petang tadi.
Menerusi jumlah itu, 70 ADUN adalah mereka yang memenangi Pilihan Raya Negeri (PRN) Sabah pada 26 September lalu dan empat lagi merupakan ADUN dilantik.
Semua ADUN mengangkat sumpah di hadapan Speaker DUN Sabah, Datuk Kadzim Yahya.
Bagaimanapun, Ketua Menteri, Datuk Hajiji Noor antara tiga ADUN yang tidak hadir ketika upacara angkat sumpah berkenaan berikutan dilaporkan menjalani kuarantin selama 14 hari.
Dua ADUN lain yang juga tidak hadir ialah Datuk Jaujan Sambakong (Warisan-Sulabayan) dan Manis Muka Dara (Warisan-Bugaya).

Upacara angkat sumpah berkenaam bermula sekitar pukul 2 petang dengan didahului tiga Timbalan Ketua Menteri iaitu Datuk Seri Bung Moktar Radin (BN-Lamag), Datuk Dr. Jeffrey Kitingan (PN-Tambunan) dan Datuk Dr. Joachim Gunsalam (PBS-Tambunan) berikutan ketiadaan Hajiji.
Upacara seterusnya disusuli mengangkat sumpah oleh tujuh menteri dan 18 pembantu menteri Kabinet.
Tujuh menteri berkenaan adalah Menteri Kerajaan Tempatan dan Perumahan merangkap Menteri Kewangan II, Datuk Masidi Manjun (PN-Karanaan); Menteri Pembangunan Luar Bandar, Datuk Jahid Jahim (PBS-Tamparuli) dan Menteri Tugas-Tugas Khas, Datuk Mohd. Ariffin Arif (PN-Membakut).
Selain itu, turut mengangkat sumpah Menteri Pelancongan, Kebudayaan dan Alam Sekitar, Datuk Jafry Ariffin (BN-Sukau); Menteri Pembangunan Masyarakat dan Kebajikan Rakyat, Ir Shahelmey Yahya (BN-Tanjung Keramat); Menteri Sains, Teknologi dan Alam Sekitar, Datuk Yakub Khan (BN-Karambunai) dan Menteri Belia dan Sukan (PN-Sook).
Sementara itu, empat ADUN dilantik iaitu Dr. Aliakbar Gulasan, Ketua Penerangan UMNO Sabah, Datuk Raime Unggi; Bendahari UMNO Sabah, Suhaimi Nasir; dan Pengerusi Penggerak Komuniti Negara Parlimen Libaran, Jaffari Waliam turut mengangkat sumpah.-K!ONLINE


354 kes Covid-19, tiga kluster baharu dan enam kematian
Oleh KOSMO!

9 Oktober 2020, 6:34 pm
Oleh SITI A’ISYAH SUKAIMI
PUTRAJAYA – Sebanyak 354 kes baharu Covid-19 dilaporkan hari ini menjadikan jumlah kes positif sebanyak 14,722 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 352 kes adalah penularan tempatan manakala dua kes import membabitkan warga Malaysia pulang dari India dan Oman. \
“Selain itu, terdapat tiga kluster baharu yang dilaporkan hari ini iaitu Kluster Atap di Kota Kinabalu, Sabah; Kluster Bah Lada di daerah Perak Tengah dan Hilir Perak di Perak serta Kluster Bah Sahabat di Marang dan Kuala Nerus, Terengganu,” katanya.
Beliau berkata demikian pada sidang akhbar secara maya dari kediamannya serta bersiaran secara langsung di Facebook Kementerian Kesihatan.
Dalam pada itu, Dr. Noor Hisham berkata, enam kematian berkaitan Covid-19 dilaporkan menjadikan sebanyak 152 kes kematian sehingga kini dan kesemuanya direkodkan di Sabah.

Tambahnya, kematian tersebut membabitkan tiga lelaki dan tiga wanita berusia antara 54 hingga 68 meninggal dunia di Hospital Tawau, Hospital Semporna dan Hospital Queen Elizabeth. -K!ONLINE.


Tindakan diperketatkan di ESSZONE mulai 11 Oktober
Oleh NOR IDAYU BOSRO

9 Oktober 2020, 7:01 pm
PUTRAJAYA – Pergerakan keluar bot kecil dari pulau-pulau di perairan Zon Keselamatan Pantai Timur Sabah (ESSZONE) ke tanah besar termasuk pergerakan bot di kawasan pesisiran pantai bagi tujuan membeli makanan dan keperluan asas hanya dibenarkan mulai pukul 6 pagi hingga 2 petang.
Menteri Kanan (Keselamatan), Datuk Seri Ismail Sabri Yaakob berkata, itu merupakan antara tindakan baharu yang akan diperkenalkan di kawasan pesisir pantai ESSZONE bermula 11 Oktober ini.
Katanya, selain itu, bot-bot nelayan dan bot membawa ikan yang berdaftar dengan Jabatan Perikanan di perairan ESSZONE hanya dibenarkan dari pukul 6 pagi hingga 6 petang.
“Bagi bot-bot tersebut, hanya boleh berbuat demikian di jeti-jeti yang dibenarkan dan kebenaran ini tertakluk kepada permit yang dikeluarkan oleh Ketua Polis Daerah berkenaan,” katanya.
Tambahnya, semua Kapal Bukan Konvesional (NCS) dari Indonesia dan Filipina yang memasuki perairan ESSZONE, Sabah, Malaysia bagi tujuan aktiviti Barter Trade dan Transhipment adalah tidak dibenarkan.
“Bagi memperketatkan kawalan di Pantai Timur Sabah, kerajaan telah menambah jumlah anggota dan aset keselamatan untuk mengekang kedatangan pendatang asing tanpa izin dari negara jiran,” katanya. -K! ONLINE


Kluster Telaga diisytiharkan tamat
Oleh NOR IDAYU BOSRO

9 Oktober 2020, 7:35 pm
PUTRAJAYA – Kluster Telaga di Kedah yang mempunyai mutasi DG14G menyerupai virus di Kluster PUI Sivagangga ditamatkan hari ini.
Ketua Pengarah Kesihatan, Tan Sri Dr. Noor Hisham Abdullah berkata, kluster tersebut diisytiharkan tamat selepas tamat tempoh pengawasan 28 hari.
“Kluster ini melibatkan 16 warganegara dan tidak melibatkan kes kematian.
“Sebelum ini, ujian makmal menunjukkan virus kluster ini mempunyai mutasi D614G menyerupai virus Kluster PUI Sivagangga dan Tawar,” katanya.
Setakat ini, sebanyak 102 kluster telah ditamatkan. -K! ONLINE


Peniaga barang lusuh ditahan kes curi kabel elektrik
Oleh KOSMO!

9 Oktober 2020, 5:32 pm
Oleh AZAHAR HASHIM
KULIM – Seorang peniaga barang lusuh dan dua rakannya ditahan kerana disyaki terlibat dalam kes curi kabel elektrik di sebuah kilang di Zon Industri Fasa 3 Hi-Tech di sini yang membabitkan kerugian kira-kira RM10,000 semalam.
Ketiga-tiga suspek berusia antara 32 hingga 56 tahun itu ditahan dalam dua tangkapan berasingan di sebuah rumah di Taman Lobak dan Taman Keranji di sini bermula pukul 12.30 tengah malam tadi.
Ketua Polis Daerah Kulim, Superintendan Azhar Hashim memberitahu, tangkapan tiga suspek terbabit adalah susulan laporan polis oleh seorang sub kontraktor pada semalam.
“Lelaki berusia 40 tahun itu membuat laporan di Balai Polis Kulim Hi-Tech kira-kira pukul 9 pagi semalam selepas mendapati kabel elektrik di sebuah kilang di Zon Industri Fasa 3 Hi-Tech hilang.
“Kabel elektrik yang hilang adalah sepanjang 180 meter dengan kerugian kira-kira RM10,000,” katanya di sini hari ini.

Kata beliau, sepasukan polis kemudian bertindak menyerbu sebuah rumah di Taman Lobak dan menahan dua lelaki berusia 32 tahun dan 33 tahun.
“Hasil pemeriksaan menemui dua longgokan getah penebat kabel di rumah tersebut,” ujarnya.
Menurut Azhar, seorang lagi suspek ditahan kira-kira sejam kemudian di Taman Keranji.
“Siasatan mendapati suspek yang merupakan peniaga barang lusuh tanpa lesen itu adalah perancang utama manakala dua rakannya melakukan kegiatan curi kabel untuk mengambil aluminium serta tembaga sebelum dijual di Bukit Mertajam, Pulau Pinang,” katanya.
Tambahnya, semua suspek direman selama empat hari bermula hari ini dan kes disiasat mengikut Seksyen 379 Kanun Keseksaan.-K! ONLINE


Arahan penutupan sekolah kini boleh dibuat KPM – Muhyiddin
Oleh NOR IDAYU BOSRO

9 Oktober 2020, 6:32 pm
PUTRAJAYA – Kementerian Pendidikan (KPM) boleh mengeluarkan arahan penutupan sekolah jika terdapat guru atau murid yang disahkan positif Covid-19 tanpa menunggu penilaian risiko oleh Kementerian Kesihatan (KKM).
Perdana Menteri, Tan Sri Muhyiddin Yassin berkata, perkara itu dipersetujui dalam Mesyuarat Khas Majlis Keselamatan Negara Mengenai Pengurusan Covid-19 yang dipengerusikan secara sidang video di kediamannya hari ini.
Beliau berkata, pengumuman rasmi mengenai penutupan sekolah akan dibuat oleh Menteri Kanan Pendidikan, Dr. Radzi Jidin.
“Memandangkan kes-kes di Sabah masih menunjukkan peningkatan, mesyuarat bersetuju supaya KPM meneliti keperluan untuk menutup sekolah-sekolah di seluruh negeri itu.
“Kes-kes baharu Covid-19 di Selangor dan Wilayah Persekutuan juga turut dibincangkan termasuk kes yang melibatkan murid di Sekolah Kebangsaan Bangsar,” katanya menerusi kenyataan di Facebook hari ini.
Muhyiddin berkata, mesyuarat bersetuju supaya KKM berbincang dengan Angkatan Tentera Malaysia (ATM) untuk mendapatkan bantuan dari segi kemudahan perubatan yang boleh ditawarkan oleh Kor Perubatan ATM.

Beliau turut mengarahkan Jabatan Imigresen Malaysia untuk memberi keutamaan kepada pengurusan Pendatang Asing Tanpa Izin (PATI) di Sabah yang menjadi antara punca merebaknya pandemik Covid-19 di negeri tersebut.
“Ini termasuk keperluan meningkatkan kapasiti Depot Tahanan Imigresen untuk menempatkan PATI yang ditahan dan memastikan semua tahanan tidak terdedah kepada risiko jangkitan Covid-19,” katanya.
Pada masa sama, Muhyiddin lega dengan perkembangan positif di Kedah selepas dimaklumkan bahawa kebanyakan kluster termasuk Kluster Sivagangga, Kluster Muda dan Kluster Sanglang tidak lagi mencatatkan kes baharu.
“Hanya Kluster Bah Sintok dan Tembok merekodkan kes baharu namun, masih dapat dibendung.
“Ini menunjukkan langkah-langkah yang diambil oleh pelbagai agensi untuk membendung pandemik ini di Kedah berkesan,” katanya.-K!ONLINE


Peserta konvoi jatuh gaung 100 meter
Oleh KOSMO!

9 Oktober 2020, 5:20 pm
Oleh NOOR HAYATI MAMAT
HULU TERENGGANU – Seorang penunggang motosikal bernasib baik cuma cedera ringan walaupun terjunam ke dalam gaung sedalam hampir 100 meter selepas terlibat dalam kemalangan di Jalan Tasik Kenyir menghala ke Felda Aring dekat sini hari ini.
Dalam kejadian pada pukul 10.50 pagi itu, motosikal yang ditunggangi Muhd. Hafifi Mahasan,33, hilang kawalan lalu terbabas sebelum terjunam ke dalam cerun berkenaan.
Ketua Operasi Balai Bomba dan Penyelamat Kuala Berang, Mohd. Salleh Abdullah berkata, sewaktu kejadian Muhd. Hafifi yang berasal dari Kampung Bakau Tinggi, Kemaman sedang menyertai konvoi bermotosikal bersama rakan-rakannya ke Gua Musang, Kelantan.
“Sewaktu tiba di lokasi kejadian yang merupakan lalu berselekoh, motosikal jenis Modenas Elegant yang ditunggangi mangsa tiba-tiba hilang kawalan lalu terbabas terjatuh ke dalam gaung tersebut.
“Rakan-rakan mangsa yang panik telah memaklumkan kejadian itu kepada pihak bomba pada pukul 10.57 pagi,” katanya ketika dihubungi Kosmo! di sini hari ini.

Mohd. Salleh berkata, sepasukan anggota bomba tiba di lokasi kejadian yang agak pendalaman pada pukul 12.09 tengah hari sebelum melakukan operasi penyelamatan.
Beliau berkata, anggota bomba terlibat mengambil masa kira-kira 10 minit untuk membawa naik Muhd. Afifi dengan menggunakan tali. – K! ONLINE


Tiada kes positif Covid-19 di Kuala Kangsar
Oleh KOSMO!

9 Oktober 2020, 6:04 pm
Oleh ASLIZA MUSA
KUALA KANGSAR – Polis mengesahkan tiada kes positif Covid-19 di daerah Kuala Kangsar seperti yang didakwa dalam mesej tular di media sosial hari ini.
Ketua Polis Daerah, Asisten Komisioner Omar Bakhtiar Yaacob sebaliknya berkata, pemeriksaan dan lawatan ke rumah yang dijalankan pihaknya adalah bertujuan memastikan mereka yang terlibat mematuhi arahan kuarantin oleh Kementerian Kesihatan.
Justeru itu katanya, orang ramai diminta agar tidak panik dengan penularan berita tersebut kerana ia adalah tidak benar.
“Buat masa ini tiada kes Covid-19 di Kuala Kangsar. Orang ramai diminta agar tidak percaya dengan penularan berita palsu itu,” katanya dalam kenyataannya di sini hari ini.
Menurut Omar Bakhtiar, orang ramai diminta agar tidak menimbulkan kebimbangan awam dengan menyebarkan berita palsu menerusi khidmat pesanan ringkas atau di media sosial.

Katanya, tindakan tersebut merupakan kesalahan yang boleh didakwa di bawah Seksyen 211 dan 233 Akta Komunikasi dan Multimedia 1998.
“Jika didapati bersalah, mereka boleh disaman tidak lebih RM50,000 atau dipenjara tidak lebih setahun atau kedua-dua sekali,” katanya.-K!ONLINE


RON95, RON97 turun empat sen, diesel turun satu sen
Oleh KOSMO!

9 Oktober 2020, 6:07 pm
Oleh SITI A’ISYAH SUKAIMI
PUTRAJAYA – Harga runcit petrol RON95 turun empat sen seliter iaitu pada paras RM1.67 seliter daripada RM1.71 seliter berkuat kuasa pukul 12 tengah malam ini.
Kementerian Kewangan dalam kenyataan akhbar berkata, harga runcit produk petroleum tersebut adalah bagi tempoh 10 sehingga 16 Oktober.
“Selain itu, harga runcit petrol RON97 juga turun empat sen seliter iaitu pada paras RM1.97 seliter daripada RM2.01 seliter.
“Harga runcit diesel pula turun satu sen seliter iaitu pada paras RM1.69 seliter daripada RM1.70 seliter,” katanya di sini hari ini.
Dalam pada itu, Kementerian Kewangan memaklumkan, penetapan harga runcit produk petroleum tersebut secara mingguan menggunakan formula Mekanisme Harga Automatik (APM).

“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K!ONLINE


Penganggur tolak polis selepas ditegur tidak pakai pelitup muka
Oleh KOSMO!

9 Oktober 2020, 5:44 pm
Oleh AZAHAR HASHIM
KULIM – Seorang penganggur ditahan selepas bertindak menolak seorang anggota polis sehingga berlaku pergelutan hanya kerana ditegur tidak memakai pelitup muka di Balai Polis Lunas di sini semalam.
Dalam kejadian kira-kira pukul 9.15 pagi itu, lelaki berusia 51 tahun itu juga bertindak memaki hamun dan membaling beg ke arah anggota polis terbabit.
Ketua Polis Daerah Kulim, Superintendan Azhar Hashim berkata, suspek sebelum itu datang ke balai berkenaan untuk membuat laporan polis selepas berlaku perselisihan faham dengan kakaknya.
“Bagaimanapun ketika hadir di balai, anggota yang bertugas telah menegur suspek kerana tidak mematuhi prosedur operasi standard (SOP) iaitu tidak memakai pelitup muka.
“Namun suspek tidak menghiraukan teguran oleh anggota bertugas, malah melakukan provokasi dengan mengambil beberapa gambar dengan menggunakan telefon bimbitnya di sekitar kaunter balai polis itu,” katanya di sini hari ini.

Beliau berkata, beberapa anggota lain yang berada di balai polis itu kemudian menahan suspek.
Tambahnya, suspek ditahan reman selama empat hari bermula hari ini dan kes disiasat mengikut Seksyen 353 Kanun Keseksaan, Seksyen 90 Akta Polis 1967 dan Perkara 10 Peraturan-Peraturan Pengawalan Penyakit Berjangkit 2020. – K! ONLINE


Hukuman penjara wanita warga Vietnam ditangguh
Oleh NUZULSHAM SHAMSUDDIN

9 Oktober 2020, 5:10 pm
KUALA LUMPUR – Seorang wanita Vietnam bergelar Datuk yang  sebelum ini dipenjara tiga tahun atas dua pertuduhan rasuah akhirnya boleh berkahwin selepas Mahkamah Tinggi di sini hari ini membenarkannya menangguhkan perlaksanaan hukuman penjara itu.
Hakim Datuk Muhammad Jamil Hussin memutuskan demikian selepas  membenarkan permohonan Tran Thi Mai, 44, atau lebih dikenali sebagai Datuk Maimunah selaku pemohon termasuk mendengar hujah daripada kedua-dua belah pihak.
“Selepas menimbang hujahan kedua-dua pihak termasuk kes-kes yang dirujuk, saya benarkan permohonan kerana terdapat keadaan istimewa (special circumstances). Namun pemohon dikehendaki membayar denda bagi kedua-dua pertuduhan kerana penangguhan hanya dibenarkan untuk hukuman penjara,” kata Hakim itu.
Pada masa sama, Hakim Muhammad Jamil membenarkan pemohon dilepas dengan jaminan RM400,000 dengan dua penjamin warga tempatan serta syarat tambahan pasport diserahkan kepada mahkamah selain melaporkan diri di pejabat Suruhanjaya Pencegahan Rasuah Malaysia (SPRM) sebulan sekali.
Bagaimanapun dalam prosiding itu Thi Mai tidak hadir kerana menjalani kuarantin kendiri Covid-19.
Pada waktu sekarang, Thi Mai menjalani hukuman penjara itu di Penjara Kajang, selepas Mahkamah Sesyen sebelum ini tidak membenarkan permohonannya untuk penangguhan pelaksanaan hukuman.

Terdahulu, peguam G.K.Sritharan yang mewakili Thi Mai dalam hujahannya berkata anak guamnya yang tidak mempunyai rekod lampau, telah menetap di Malaysia lebih 10 tahun dan telah memeluk agama Islam serta akan berkahwin.
“Pemohon tidak pernah gagal hadir pada setiap prosiding, mustahil untuk beliau melarikan diri.
“Beliau juga berasal dari keluarga yang berada di Vietnam jadi mereka boleh membayar wang tersebut (jaminan),” katanya.
Namun Timbalan Pendakwa Raya Nor Diana Nor Azwa membantah permohonan penangguhan hukuman
kerana menurut beliau isu-isu kepentingan peribadi bukan alasan istimewa untuk mahkamah menangguhkan hukuman.
Pada 26 September tahun lalu, Thi Mai dihukum penjara tiga tahun dan didenda RM1.75 juta oleh Mahkamah Sesyen di sini selepas didapati bersalah atas dua pertuduhan memberi rasuah RM350,000 kepada pegawai Agensi Penguatkuasaan Maritim Malaysia (APMM), tiga tahun lalu.
Mengikut pertuduhan pertama, tertuduh didakwa telah secara rasuah memberi wang berjumlah RM300,000 kepada Muhammad Sani Abdullah, 31, bagi pihak Amran Daud, 55, yang merupakan Pengarah Maritim Daerah Sedili, Johor.
Wang itu didakwa sebagai sebagai dorongan untuk melepaskan tiga buah bot nelayan Vietnam yang ditahan APMM Tanjung Sedili, Kota Tinggi, yang disyaki melakukan kesalahan menceroboh perairan Malaysia untuk menangkap hasil laut.
Wanita empat anak itu dituduh melakukan kesalahan tersebut di Hot Gossip Cafe, Hotel Park Royal, Jalan Bukit Bintang, di sini, antara pukul 6.30 petang dan 7.30 malam, 2 Mei 2017.
Pertuduhan mengikut Seksyen 16(b)(B) Akta Suruhanjaya Pencegahaan Rasuah Malaysia (SPRM) 2009 yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana yang lebih tinggi, jika sabit kesalahan.
Bagi pertuduhan kedua, Thi Mai didakwa melakukan perbuatan sama berjumlah membabitkan jumlah RM50,000, bagi melepaskan sebuah bot nelayan Vietnam, di Restoran Starbucks, Pearl Point Shopping Mall di sini, pukul 4 petang, 12 Mei 2017 mengikut seksyen sama.K!ONLINE


Tujuh kampung di Semporna, Kunak dikenakan PKPD
Oleh NOR IDAYU BOSRO

9 Oktober 2020, 4:57 pm
PUTRAJAYA – Kerajaan akan melaksanakan Perintah Kawalan Pergerakan Diperketatkan (PKPD) di enam lokaliti di Semporna, dan satu di Kunak, Sabah membabitkan 35,643 penduduk.
Menteri Kanan (Keselamatan), Datuk Seri Ismail Sabri Yaakob berkata, PKPD di tujuh lokaliti terbabit dilaksanakan berikutan terdapat peningkatan kes penularan Covid-19.
“Menerusi pelaksanaan PKPD di kawasan terlibat, pergerakan keluar masuk penduduk adalah dihadkan.
“Kerajaan negeri akan mengagihkan bantuan makanan kepada penduduk terjejas dan perkara ini akan dikoordikadinasikan oleh Pusat Kawalan Operasi Bencana Sabah,” katanya pada sidang akhbar menerusi Facebook Live Kementerian Pertahanan di sini hari ini.
Sementara itu, Ismail Sabri berkata, PKPD Bersyarat di Tawau, Kunak, Semporna dan Lahad Datu di Sabah dilanjutkan bermula 13 hingga 26 Oktober depan.
“PKPD di Penjara Tawau dan Kuarters Penjara Taman Ehsan juga di Sabah dilanjutkan sehingga 25 Oktober depan,” katanya. -K! ONLINE


Ibu bapa tidak perlu bimbang hantar anak ke sekolah – Razman
Oleh KOSMO!

9 Oktober 2020, 4:40 pm
Oleh WAT KAMAL ABAS
BAGAN SERAI – Ibu bapa dinasihatkan untuk tidak merasa bimbang apabila menghantar anak ke sekolah walaupun keadaan semasa kes Covid-19 menunjukkan peningkatan mendadak sehingga mencapai tiga angka kebelakangan ini.
Pengerusia Jawatankuasa Pendidikan, Pembangunan Modal Indan, Pertubukan Bukan Kerajaan (NGO) dan Masyarakat Sivil Perak, Razman Zakaria berkata, pihaknya mendengar luahan yang disampaikan apabila ada sebahagian ibu bapa khuatir dengan keadaan semasa sekarang.
Katanya, ibu bapa tidak perlu bimbang kerana semua sekolah di Perak patuh dalam mengamalkan prosedur operasi standard (SOP) seperti ditetapkan Kementerian Kesihatan Malaysia.
“Ibu bapa tidak perlu bimbang untuk menghantar anak ke sekolah walaupun kes Covid-19 kini bertambah.
“Semua sekolah di Perak mematuhi dan mengamalkan SOP yang ditetapkan kerajaan. Namun jika ada ibu bapa yang kurang yakin dengan keadaan semasa, mereka boleh menghantar surat memaklumkan kepada pihak sekolah,” katanya.

Beliau berkata demikian ketika ditemui pemberita pada Majlis Penyerahan Wang Dermasiswa yang diadakan secara tertutup di Sekolah Menengah Kebangsaan (SMK) Bagan Serai di sini hari ini.
Dalam majlis tersebut, seramai lima pelajar dari lima buah sekolah di Bagan Serai dipilih untuk menerima dermasiswa sebanyak RM1,000 seorang.
Selain pelajar dari SMK Bagan Serai, empat lagi pelajar yang turut menerima dermasiswa tersebut merupakan pelajar dari SMK Abu Bakar Al-Baqir, SMK Gunung Semanggol, Maahad Ar Ridwan dan Maahad Al Ehya Asshariff. -K! ONLINE


Kumpul artifak sejarah Pos Malaysia
Oleh KOSMO!

9 Oktober 2020, 4:45 pm
Oleh SYED AHMAD ZULKARNAIN SYED ALI
SEREMBAN- “Saya minat mengumpul artifak berkaitan Pos Malaysia ini kerana ia adalah sebahagian daripada sejarah dan khazanah negara yang perlu kita pelihara,” kata peminat barangan lama, Mohd. Ariff Bidin.
Mohd. Ariff, 39, berkata, kerana minat yang mendalam, dia sanggup menghabiskan ribuan ringgit untuk membeli pelbagai barangan berkaitan Pos Malaysia seperti basikal posmen, topi, uniform, lencana, butang dan pelbagai lagi.
Bagi Mohd. Ariff, mengumpul barangan lama seperti itu memberikannya kepuasan tersendiri selain dapat menyimpan secebis sejarah negara.
Dia kini memiliki lima buah basikal posmen yang dikeluarkan pada tahun 1960-an oleh syarikat Raleigh, Phillips dari England dan ada yang dikeluarkan khas oleh Pos Malaysia sendiri atau sebelum ini dikenali sebagai Jabatan Perkhidmatan Pos Malaysia.
“Kebanyakan basikal ini saya beli pada harga RM1,000 hingga RM2,000 sebelum membelanjakan sejumlah wang lagi untuk proses baik pulih dan membeli alat ganti asli.

“Paling saya tidak pernah lupa iaitu pada 1994 apabila saya menemui rangka basikal posmen ini yang dibuang di dalam tong sampah sebelum saya baik pulih supaya kembali kepada keadaan asal,” katanya ketika ditemui di kediamannya di Ampangan di sini hari ini.
Menurutnya, basikal posmen ini sangat unik dan mempunyai nilai sejarah yang tinggi sehingga ia dijual pada harga RM3,000 hingga RM6,000 sebuah bergantung kepada keadaannya.
Mohd. Ariff yang juga ahli Kelab Basikal Tuo Soghomban berkata, antara cabaran membaik pulih basikal lama berkenaan adalah mendapatkan alat ganti asli kerana kebanyakan alat ganti seperti tayar sudah tidak dikeluarkan lagi.
“Banyak alat ganti saya beli dari ahli kelab basikal tua di seluruh negara dan sebahagian lagi terpaksa saya beli di luar negara seperti Indonesia serta England sendiri.
“Kebanyakan basikal ini saya biarkan dalam keadaan asal termasuk catnya dan hanya ditunggang ketika menyertai acara kayuhan yang dianjurkan di seluruh negara,” jelasnya.
Selain basikal posmen, Mohd Ariff juga memiliki koleksi 45 buah lagi basikal tua yang dikeluarkan dari syarikat basikal dari England, Jerman, Belanda dan Itali.
Katanya, semua basikal berkenaan berada dalam keadaan baik dan boleh ditunggang.
Sementara itu, jelas Mohd. Ariff, sempena Hari Pos Sedunia yang disambut pada setiap 9 Oktober di seluruh dunia termasuk di Malaysia, dia juga memberitahu tidak keberatan selepas sekiranya dijemput pihak Pos Malaysia untuk memeriahkan acara sambutan bersama koleksi yang dimilikinya itu. -K! ONLINE


Presiden Cuepacs dahului senarai penerima Pingat Ketua Pengarah JBPM
Oleh KOSMO!

9 Oktober 2020, 4:31 pm
Oleh SUBKHI SUDARJI
PUTRAJAYA – Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Adnan Mat mendahului senarai penerima Pingat Kebesaran Jabatan Bomba dan Penyelamat Malaysia (JBPM) apabila dianugerahkan Pingat Ketua Pengarah (PKP).
Selain Adnan, lapan lagi individu pula dikurniakan Pingat Jasa Bomba (PJB) antaranya Timbalan Pengarah (Perumahan dan Kerajaan Tempatan) Unit Perancangan Ekonomi, Jabatan Perdana Menteri, Mohd Zulkifli Harun dan Pengarah Bahagian Pengurusan JBPM, Aidi Azli Wahit.
Turut menerima PJB adalah Penolong Pesuruhjaya Bomba (PPjB) dari Bahagian Penyiasatan Kebakaran, Mohd. Pisar Aziz dan PPjB Bahagian Perancangan dan Penyelidikan, Mohd. Sani Harul.
Majlis Istiadat Penganugerahan Pingat Kebesaran JBPM itu disempurnakan oleh Ketua Pengarahnya, Datuk Seri Mohammad Hamdan Wahid di Hotel Marriot Putrajaya di sini semalam.
Selain itu, Setiausaha Politik Menteri Perumahan dan Kerajaan Tempatan (KPKT), Nor Hizwan Ahmad, pula mendahului senarai penerima Pingat Setia Bomba (PSB) diikuti Setiausaha Sulit Kanan Timbalan Menteri KPKT, Mohd Syazwan Zahari.

JBPM berkata, Pegawai Tugas-Tugas Khas Timbalan Menteri KPKT, Ismadi Ismail dan Ketua Unit Komunikasi Korporat KPKT, Ulfat Khasyi’ah Baharudin turut tersenarai dalam kalangan 23 individidu yang dipilih menerima PSB.
“77 lagi individu dianugerahkan Pingat Cemerlang Bomba (PCB) terdiri daripada pegawai daripada pelbagai bahagian yang telah memberikan sumbang bakti kepada kelangsungan jabatan selama dalam perkhidmatan.
“16 pengamal media cetak dan elektronik turut menerima PCB pada sesi kali ini yang menjadikan jumlah keseluruhan penerima adalah seramai 109,” katanya. -K! ONLINE


Suspek kes bunuh pengawal keselamatan diberkas
Oleh KOSMO!

9 Oktober 2020, 4:03 pm
Oleh ZULKIFLI MANZOR
KUALA LUMPUR – Polis berjaya memberkas seorang suspek lelaki dipercayai terlibat dalam kes bunuh seorang pengawal keselamatan di Flat Sri Sabah dekat sini semalam.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, suspek berusia 41 tahun itu ditahan kira-kira pukul 8 malam.
“Sepasukan pegawai dan anggota polis menahan suspek di sebuah kawaaan perumahan awam di Cheras tidak jauh daripada tempat kejadian.
“Suspek bekerja sebagai pembantu pemandu lori, mempunyai dua rekod jenayah lampau iaitu kes curi dan ugutan jenayah serta tujuh rekod penyalahgunaan dadah,” katanya dalam satu kenyataan hari ini.
Semalam Kosmo! melaporkan seorang pengawal keselamatan ditemui mati akibat ditikam dalam satu kejadian di Flat Sri Sabah.

Mohamed Mokhsein berkata, ujian saringan awal air kencing ke atas suspek selepas ditahan bagaimanapun didapati negatif penyalahgunaan dadah.
Menurut beliau, motif kejadian masih belum diperolehi dan siasatan lanjut berhubung kes itu diteruskan mengikut Seksyen 302 Kanun Keseksaan.
“Suspek dibenarkan ditahan reman di bawah Seksyen 117 KPJ selama (7) hari bermula hari ini sehingga 15 Oktober 2020,” katanya. – K! ONLINE


Pengurus rugi RM1.9 juta diperdaya Macau Scam
Oleh ZULKIFLI MANZOR

9 Oktober 2020, 4:59 pm
PETALING JAYA – Seorang pengurus agensi perbankan kerugian RM1.9 juta akibat terpedaya dengan sindiket penipuan Macau Scam yang menyamar sebagai pihak polis pada 5 Mei lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mangsa terpedaya selepas dihubungi sindiket itu yang mendakwa dia terlibat dalam kes langgar lari hingga menyebabkan kematian.
“Mangsa yang berusia 50 tahun juga didakwa mempunyai rekod kes pengubahan wang haram. Pada masa sama dia menerima satu mesej waran tangkap.
“Mangsa kemudian diminta membuka akaun baharu supaya wang dalam akaun bank miliknya dapat dipindahkan ke akaun itu bertujuan untuk siasatan pihak Bank Negara,” katanya dalam satu kenyataan hari ini.
Nik Ezanee berkata, pada keesokan hari mangsa bertindak memindahkan semua wangnya ke dalam akaun baharu itu dan diminta tidak membuat sebarang semakan dengan pihak bank daripada bulan Mei hingga September bagi melancarkan siasatan pihak polis.
Menurut beliau, mangsa turut dijanjikan akan menerima surat pengesahan sama ada didapati bersalah atau tidak pada penghujung September atau selewatnya awal Oktober ini.

Kata beliau, mangsa bagaimanapun tidak menerima surat pengesahan seperti dijanjikan dan pemeriksaan mendapati wang simpanannya di bank berjumlah RM1.9 juta telah dikeluarkan secara berperingkat.
Sehubungan itu, Nik Ezanee mengingatkan orang ramai supaya sentiasa berwaspada dengan muslihat seperti itu dan mendapatkan pengesahan daripada pihak polis atau institut kewangan terlebih dahulu untuk semakan.
Kata beliau, orang ramai diminta mendedahkan nombor akaun, nombor kad ATM atau kad kredit kepada orang yang tidak dikenali dan segera hubungi IPD Petaling Jaya di talian 03-79662222 jika menerima panggilan sedemikian,” katanya. – K! ONLINE


Tebuk kontena untuk bawa batu lebih muatan
Oleh KOSMO!

9 Oktober 2020, 4:53 pm
Oleh NUR NAZLINA NADZARI
PADANG BESAR – Jabatan Pengangkutan Jalan (JPJ) Perlis menahan tiga buah lori kontena yang diubah suai dengan menebuk bahagian atas kontena bagi memasukkan muatan batu sebelum menuju ke Thailand di Kilometer 22 Jalan Sungai Chuchuh di sini hari ini.
Tiga lori kontena yang memperoleh muatan batu dari kawasan kuari berhampiran ditahan dalam operasi kira-kira pukul 5 pagi.
Pengarahnya, Fatimah Mohamed Ali Piah berkata, pemeriksaan mendapati bahagian atas kontena ditebuk untuk memuatkan batu selain ketiga-tiga kenderaan berat tersebut juga didapati membawa muatan berlebihan.
“Tiga lori kontena itu membawa muatan lebih daripada berat ditetapkan iaitu 48,000 kilogram dengan masing-masing lebih muatan sebanyak 46.5 peratus menjadi 70,320 kilogram (kg), 45 peratus (69,600 kg) dan 59 peratus (76,320 kg),” katanya di sini hari ini.
Kata beliau, lori kontena tidak sesuai untuk membawa muatan batu yang berselerak.

Menurut Fatimah, tiga lori kontena itu didapati didaftarkan di bawah syarikat yang sama dari Kelantan dan kes tersebut disiasat di bawah Seksyen 57(1)(vi) Akta Pengangkutan Awam Darat 2010 kerana membawa muatan melebihi had dibenarkan.
“Selain itu, kita juga mengeluarkan notis di bawah Seksyen 61(1) Akta Pengangkutan Jalan 1987 iaitu notis arah periksa kenderaan yang mana tiga lori berkenaan perlu menjalani pemeriksaan semula di pejabat JPJ selepas 10 hari,” ujarnya.
Sementara itu, beliau memberitahu, pihaknya mendapat maklumat mengenai kegiatan tersebut sejak bermula Perintah Kawalan Pergerakan (PKP) tetapi sukar mengesan lori kontena terlibat.
“Anggota melakukan intipan selama lapan hari sebelum melakukan operasi yang seterusnya berjaya menahan tiga lori kontena itu pada hari ini,” tambahnya.-K! ONLINE


‘Terima kasih Ebit Lew’
Oleh MOHD RIDZAUDDIN ROSLAN

9 Oktober 2020, 4:34 pm
KUALA LUMPUR- Jabatan Penjara mengucapkan setinggi penghargaan kepada penceramah terkenal, Ebit Lew berikutan tampil memberikan sumbangan kepada pihak mereka atas semangat kesukarelaan.
Menurut Jabatan Penjara, pihaknya sentiasa mengalu-alukan kerjasama sedemikian bagi meringankan beban kerajaan khususnya dalam menangani pandemik Covid-19 yang melanda institusi penjara.
“Kami bersyukur dan bernasib baik kerana terdapat pelbagai pihak daripada badan bukan kerajaan (NGO) dan orang perseorangan yang tampil menyalurkan bantuan.
“Selain itu, Jabatan Penjara juga memberi jaminan bahawa pihak pengurusan sentiasa mengambil berat dan prihatin terhadap hal ehwal kebajikan kesemua warga kerja,” katanya di sini tadi.
Katanya, sumbangan itu juga merupakan antara amalan biasa yang dijalinkan antara Jabatan Penjara dengan pihak yang memberikan bantuan.
“Jadi, pihak jabatan meminta agar isu berkenaan tidak dipolitikkan bagi tujuan yang boleh memudaratkan maksud asal,” jelasnya.

Terdahulu, Ebit Lew tampil memberikan sumbangan kepada Penjara Pokok Sena, Kedah selepas menerima permintaan untuk membantu warga penjara yang dikuarantin. – K! ONLINE


Komuniti trak makanan terjejas mohon kerajaan beri perhatian
Oleh KOSMO!

9 Oktober 2020, 4:51 pm
Oleh WAT KAMAL ABAS
BAGAN SERAI – Kebanyakan komuniti pengusaha trak makanan di Perak meluahkan mereka tidak dapat meneruskan perniagaan sejak Perintah Kawalan Pergerakan (PKP) Mac lalu akibat penularan pandemik Covid-19.
Seorang pengusaha trak makanan, Azizah Amri, 47, berkata, ini disebabkan tiada sebarang penganjuran majlis keramaian ketika ini.
“Memandangkan tiada sebarang program keramaian ketika ini, pendapatannya dengan menjual kuih peneram menggunakan trak tidak dapat dilakukan seperti sebelum penularan Covid-19.
“Memang ramai pengusaha trak makanan yang terjejas dengan keadaan ini. Tambahan pula kami terpaksa mengeluarkan kos lain seperti melakukan ujian pemeriksaan wajib di Puspakom setiap enam bulan sekali,” katanya ketika ditemui di sini.
Tambah Azizah, selain pemeriksaan wajib Puspakom, mereka juga perlu membayar kos lain termasuk cukai jalan dan insurans.

“Kami berharap Kementerian Pengangkutan mengkaji semula peraturan pemeriksaan tersebut dari enam bulan sekali ditukar kepada setahun sekali sehingga negara bebas Covid-19 dalam usaha meringankan bebanan pengusaha trak makanan,” katanya.
Sementara itu, Presiden Persatuan Usahawan Trak Makanan Perak (PEFTA), Mohd Hata Abu Daud berkata, pihaknya berharap agar kerajaan negeri Perak melalui pihak berkuasa tempatan (PBT) dapat membuka satu tapak khusus buat pengusaha trak makanan di utara Perak.
“Selain itu, kerajaan negeri juga dapat mengeluarkan lesen perniagaan untuk mereka. Setakat hari ini,hanya lesen penjaja bergerak sahaja yang di keluarkan oleh pihak PBT dan belum ada lagi lesen khas bertempat untuk pengusaha trak makanan dikeluarkan,” katanya.  -K! ONLINE


Zulkifli titip pesanan kepada umat Islam di hari Jumaat
Oleh KOSMO!

9 Oktober 2020, 3:19 pm
Oleh MOHD. HUSNI MOHD. NOOR
PUTRAJAYA – Menteri di Jabatan Perdana Menteri, Datuk Seri Zulkifli Mohamad Al-Bakri menitipkan beberapa pesanan dan nasihat kepada umat Islam di negara ini sempena hari Jumaat yang mulia.
Pesanan dalam tulisan jawi itu dikongsi Zulkifli menerusi hantaran di Facebook, hari ini.
Menurutnya, beliau berkongsi beberapa pesanan yang boleh dilakukan umat Islam pada hari Jumaat.
“Alhamdulillah syukur kepada Allah SWT yang mempertemukan kita dengan hari Jumaat.
“Sempena hari Jumaat hari jawi, pesanan saya kepada saya sendiri dan rakan-rakan supaya banyakkan selawat kepada Rasulullah dan bacalah surah al-Kahfi dan buka al-Quran,” katanya.

Katanya, beliau juga memohon kepada semua umat Islam supaya menjaga huhungan silaturrahim terutama ibu bapa selain memanfaatkan hari Jumaat untuk beramal soleh.
Zulkifli kini sudah lima hari menerima rawatan di hospital selepas disahkan positif Covid-19 pada Isnin lalu. -K! ONLINE